**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 17 Οκτωβρίου 2024, ημέρα Πέμπτη και ώρα 10.10΄, στην Αίθουσα «**Προέδρου Αθανασίου Κωνστ. Τσαλδάρη» (223) του** Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προεδρεύοντος αυτής, κ. Χαράλαμπου Αθανασίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης» (4η συνεδρίαση- β΄ ανάγνωση).

### Στη συνεδρίαση παρέστησαν η Υφυπουργός Εσωτερικών, κυρία Παρασκευή Χαραλαμπογιάννη, καθώς και αρμόδιοι υπηρεσιακοί παράγοντες.

Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία. Αραμπατζή Φωτεινή, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών, (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Χρηστίδου Ραλλία, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Χρηστίδης Παύλος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Κτενά Αφροδίτη, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Βρεττός Νικόλαος, Ρούντας Γεώργιος, Καραγεωργοπούλου Ελένη, Δημητριάδης Πέτρος και Μπαράν Μπουρχάν.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Κυρίες και κύριοι συνάδελφοι, καλημέρα σας.

Αρχίζει η συνεδρίαση της Επιτροπής μας, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών με τίτλο «Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης».

Βρισκόμαστε στην 4η συνεδρίαση, δηλαδή, είμαστε στη β’ ανάγνωση του νομοσχεδίου.

Τον λόγο έχει ο Εισηγητής της Πλειοψηφίας, κ. Περικλής Μαντάς.

**ΠΕΡΙΚΛΗΣ ΜΑΝΤΑΣ (Εισηγητής της Πλειοψηφίας):** Κυρίες και κύριοι συνάδελφοι, ολοκληρώνουμε σήμερα τη συζήτηση και επεξεργασία του σχεδίου νόμου του Υπουργείου Εσωτερικών που θέτει στο επίκεντρό του δύο θεμελιώδεις δομικές μεταρρυθμίσεις για το Ελληνικό Δημόσιο.

Από τη μια μεριά, τη σημαντική επιτάχυνση του ΑΣΕΠ και των διαδικασιών που εφαρμόζει και από την άλλη, τη θέσπιση ενός νέου και καινοτόμου συστήματος επιβραβεύσεων για τους δημόσιους υπαλλήλους.

Επιτρέψτε μου, να σταθώ σε κάποια σημεία που τέθηκαν, κατά τη γνώμη μου, σημαντικά, κατά τη διάρκεια της τριήμερης διαβούλευσης, έως σήμερα, του νομοσχεδίου, στην Επιτροπή μας, τόσο από την πλευρά των εξωκοινοβουλευτικών φορέων που κλήθηκαν για να μας πουν τη γνώμη τους όσο και από την πλευρά των συναδέλφων βουλευτών που εκπροσωπούν τα Κόμματα της Αντιπολίτευσης.

Το πρώτο και κυριότερο σημείο που αφορά στον ΑΣΕΠ και στις διαδικασίες που τον διέπουν. Θα ήθελα, λοιπόν, να είμαι απόλυτα ξεκάθαρος. Δεν επιχειρείται καμία απολύτως προσπάθεια αμφισβήτησης ούτε του ίδιου του ΑΣΕΠ ούτε του έργου που με συνέπεια επιτελεί εδώ και 30 χρόνια ούτε του θεσμικού του ρόλου που καλείται να παίξει τόσο σήμερα όσο και μελλοντικά, διότι, κατά τη γνώμη μας, το ΑΣΕΠ αποτελεί ένα απολύτως αξιοκρατικό μηχανισμό που διασφαλίζει ότι οι προσλήψεις στο Δημόσιο, πραγματοποιούνται με διαφάνεια και εγκυρότητα και για το λόγο αυτό, οφείλουμε να το ισχυροποιήσουμε όσο περισσότερο γίνεται, αλλά και όσο το επιτρέπουν τα δεδομένα της χώρας μας.

Κατά συνέπεια, δεν δικαιολογείται με κανέναν τρόπο να αφήνονται σκιές και υπονοούμενα ότι τάχα μειώνεται η αξιοκρατία του ΑΣΕΠ, με τις νέες ρυθμίσεις ότι δήθεν προωθούνται τα δικά μας παιδιά μέσω της μοριοδότησης της εντοπιότητας ή ότι αποδομείται και υπονομεύεται το ΑΣΕΠ μέσα από μια υποτιθέμενη προχειρότητα των προωθούμενων ρυθμίσεων.

Αναρωτιόμαστε, από πότε η σύντμηση των προθεσμιών, μια ρύθμιση που αφορά οριζόντια και συνολικά κάθε υποψήφιο και κάθε προκήρυξη, συνεπάγεται και δήθεν αδιαφάνεια, όπως ειπώθηκε;

Από πότε η επιτάχυνση μέσα από διαλειτουργικότητες των ψηφιακών συστημάτων του Δημοσίου εγείρουν ζητήματα δήθεν κρυφής ατζέντας, με στόχο την αποδόμηση του ΑΣΕΠ και από πότε η στοχευμένη προσπάθεια αντιμετώπισης των σημαντικότερων ζητημάτων που έχει το ΑΣΕΠ, αποτελεί σημείο κριτικής και αμφισβήτησης;

Διότι, ακριβώς αυτό κάνουμε και σε αυτό το σημείο παρεμβαίνουμε με το σημερινό νομοσχέδιο. Αντιμετωπίζουμε πραγματικά, υπαρκτά και ιδιαίτερα προβληματικά σημεία που αφορούν στις διαδικασίες του ΑΣΕΠ και οδηγούν σε αυτό που όλοι μας ακούσαμε να λέγεται, από τα πιο επίσημα χείλη του Προέδρου του ΑΣΕΠ, περί 50% μη αποδοχής του διορισμού, άρα, αναπληρώσεις, καθυστερήσεις, κενά, δυσλειτουργίες και που συμβαίνουν όλα αυτά; Στην Περιφέρεια και στα Νησιά, πρωτίστως, όπου, λείπουν στελέχη για τις υπηρεσίες, τα δικαστήρια, τα σχολεία και τα νοσοκομεία και δώσ’ του νέες προκηρύξεις και νέοι άγονοι διαγωνισμοί και τα χρόνια να περνάνε και το αποτέλεσμα; Οι πολίτες να φωνάζουν, η κοινωνία να διαμαρτύρεται, η Τοπική Αυτοδιοίκηση να πιέζει και οι ΟΤΑ και η ΚΕΔΕ και η ΕΝΠΕ και έχουν και απόλυτο δίκιο, διότι, τι να τις κάνεις τις διαδικασίες, αν δεν υπάρχει αποτελεσματικότητα και οι θέσεις μένουν κενές;

Ακούστηκε, επίσης, από τους εκπροσώπους των δημοσίων υπαλλήλων ότι υπάρχει, λέει, τραγική υποστελέχωση στις δημόσιες υπηρεσίες και ότι η δουλειά στο Δημόσιο δεν είναι ελκυστική και γι αυτό ο κόσμος, υποτίθεται, δεν πάει στις προκηρύξεις και εκεί βρίσκεται η αιτία που μένουν οι θέσεις κενές.

Αφενός αφού υπάρχει τραγική υποστελέχωση, όπως λένε, γιατί δεν υποστηρίζουν την επιτάχυνση του ΑΣΕΠ; Γιατί δεν λένε ότι είναι θετικό μέτρο η σύντμηση των προθεσμιών; Γιατί δεν αναγνωρίζουν τα οφέλη της διαλειτουργικότητας των ψηφιακών συστημάτων που εισάγουμε, να τρέχουν οι διαδικασίες πιο γρήγορα, να στελεχώνονται οι υπηρεσίες με μεγαλύτερη ταχύτητα;

Αφετέρου, αν η δουλειά στο δημόσιο δεν είναι ελκυστική όπως ακούγεται, τότε γιατί δεν το λέμε αυτό στους συλλόγους για τις προκηρύξεις 1γ και 2γ του 2022 που τους είχαμε ως προσκεκλημένους στους φορείς και οι οποίοι αγωνίζονται τόσα χρόνια για να προωθηθούν να τους πουν «αφήστε το ρε παιδιά, δεν είναι ελκυστικό το δημόσιο πηγαίνετε στον ιδιωτικό τομέα». Γιατί άραγε δεν γίνονται όλα αυτά; Αυτό που θέλω να τονίσω, αγαπητοί συνάδελφοι, είναι ότι η τακτική αυτή είναι ότι όλες αυτές οι θέσεις δεν έχουν ουσιαστικό αντίκρισμα, διότι μάλλον αποτελούν προσπάθειες για διαφωνίες και αντιπαράθεση χωρίς όμως πραγματικά επιχειρήματα, χωρίς ρεαλιστική αντιπρόταση. Τη στιγμή που εμείς είμαστε πραγματικά ανοιχτοί να ακούσουμε θέσεις και απόψεις της άλλης πλευράς, διότι ειλικρινά πιστεύουμε ότι ο εχθρός του καλού είναι το καλύτερο.

Το δεύτερο σημείο στο οποίο θα ήθελα να σταθώ αφορά τη μοριοδότηση της εντοπιότητας. Με ένα τρόπο, το θέμα τέθηκε και προηγουμένως όσον αφορά στη στελέχωση δομών και υπηρεσιών στην Ελληνική Περιφέρεια. Κυρίες και κύριοι συνάδελφοι, το πρόβλημα στην Περιφέρεια είναι πραγματικά μεγάλο και δεν ξέρω αν όποιος ζει στα μεγάλα αστικά κέντρα είναι σε θέση να το αντιληφθεί στην ολότητά του.

Το ζήτημα έχει δύο διαστάσεις και οφείλουμε να τις αναγνωρίσουμε. Από τη μια μεριά, έχουμε το πρόβλημα με το χαμηλό ενδιαφέρον των υποψηφίων για τις θέσεις που προκηρύσσονται και γι’ αυτό έχουν γίνει αρκετές κινήσεις, αυξήσαμε τους μισθούς, ενισχύουμε στοχευμένα τα εισοδήματα, υλοποιούμε ελαφρύνσεις και γενικά κάνουμε ότι μπορούμε εντός του δημοσιονομικού πλαισίου της χώρας ώστε να στηρίξουμε οικονομικά τις θέσεις αυτές, όμως τα χρήματα δεν είναι ανεξάντλητα και αν το παρακάνουμε αυτά θα λείψουν από αλλού. Από την άλλη μεριά, έχουμε το πρόβλημα ότι ακόμα και αυτοί που αποδέχονται το διορισμό παραμένουν για λίγο στην υπηρεσία και μετά φεύγουν, συνήθως για τον τόπο κατοικίας τους ή για κάποιο μεγάλο αστικό κέντρο. Οπότε το πρόβλημα διογκώνεται αφού οι διαδικασίες πλήρωσης των κενών θέσεων της Περιφέρειας έχουν και αυτές τα όριά τους, ενώ επιβαρύνεται υπερβολικά το ΑΣΕΠ με επιπλέον διοικητικό κόστος.

Η λύση, λοιπόν, η πραγματική λύση μπορεί να προέλθει μόνο με μια βασική και κεντρική παραδοχή ότι είναι προτιμότερο ο υποψήφιος για διορισμό να προέρχεται από τον τόπο στον οποίο καλείται να εργαστεί παρά από οπουδήποτε αλλού. Και αυτό ακριβώς συμβαίνει με τη μοριοδότηση της εντοπιότητας που πριμοδοτεί τους υποψηφίους που παραμένουν στον τόπο τους. Γιατί με τον τρόπο αυτό διευκολύνονται πολλά, αφού συνήθως ο υποψήφιος διαθέτει ήδη κατοικία στο σημείο, τα κόστη του είναι χαμηλότερα και πιο διαχειρίσιμα, ενώ η πιθανότητα παραμονής στον τόπο του είναι δραματικά υψηλότερη. Άρα ουσιαστικά επιχειρούμε να επιλύσουμε το πρόβλημα στη ρίζα του και παράλληλα κρατούμε το κόστος για το δημόσιο σε ένα λογικό επίπεδο, ενώ ενισχύουμε δημογραφικά την Περιφέρεια παρέχοντας επιπλέον κίνητρα ώστε όσο το δυνατόν περισσότερο να παραμείνουν στις εστίες τους.

Το τρίτο σημείο που θα ήθελα να θίξω αφορά στο νέο σύστημα ανταμοιβών και αυτό διότι για πρώτη φορά στο ελληνικό δημόσιο τίθενται οι ουσιαστικές βάσεις ώστε να μην έχουμε πλέον εργαζόμενους δύο ταχυτήτων και αυτό που εννοώ είναι ότι δεν γίνεται αυτό που «σκίζεται» πραγματικά στη δουλειά, αυτός που συνεισφέρει στην επίτευξη υπηρεσιακών στόχων, αυτός που ενισχύει την αποτελεσματικότητα της υπηρεσίας του, αυτός που αξιολογείται θετικά και πραγματικά βάζει πλάτη για ένα καλύτερο δημόσιο να αμείβεται το ίδιο με κάποιον που δεν τα κάνει όλα αυτά. Δεν γίνεται να τους βάλουμε όλους στον ίδιο «κουβά» και να τους αντιμετωπίζουμε με τον ίδιο τρόπο. Διότι αν το κάνουμε αυτό ουσιαστικά είναι σαν να λέμε σε όλους «μην προσπαθείτε, να είστε μέτριοι και η δουλειά σας να είναι οριακά αποδεκτή, αφού ότι κι αν κάνετε τα ίδια λεφτά θα παίρνετε και δεν θα έχετε κανένα επιπλέον προνόμιο». Αντί, λοιπόν, να πριμοδοτούμε τη μετριότητα και να ενισχύουμε την αδιαφορία για τη δουλειά και τον «ωχ αδελφισμό» δίνουμε έξυπνα κίνητρα ώστε να επιτευχθούν οι στόχοι, να αυξηθεί λελογισμένα η παραγωγικότητα, να στηριχθεί έμμεσα το εισόδημα του δημόσιου υπαλλήλου με παραγωγικό τρόπο και κυρίως να βελτιωθεί η υπηρεσία που ο πολίτης λαμβάνει και αυτό είναι κάτι που θα έπρεπε όλους μας να μας κινητοποιεί στο μέγιστο βαθμό.

Κλείνοντας, κυρίες και κύριοι συνάδελφοι, θα ήθελα να σταθώ στο μεγάλο έλλειμμα που διαπιστώνεται αναφορικά με την κατάθεση εναλλακτικών προτάσεων από την πλευρά, κυρίως, της Αντιπολίτευσης. Σίγουρα, είναι ένα θέμα όπου διατυπώνονται αντιρρήσεις, όταν η Κυβέρνηση ξεδιπλώνει το δικό της πολιτικό σχεδιασμό και είναι, απολύτως, θεμιτό να υπάρχουν οι αντιρρήσεις αυτές. Δε μπορούμε να συμφωνούμε πάντα.

Από την άλλη μεριά, όμως, η έλλειψη τεκμηριωμένων αντιπροτάσεων, η ρηχή ανάγνωση και ερμηνεία του νομοθετήματος και η αδυναμία να διατυπωθεί μια άλλη αξιόπιστη πρόταση, προκειμένου να αντιμετωπιστούν σύγχρονα και πραγματικά προβλήματα που έχει μπροστά του το ΑΣΕΠ, η Δημόσια Διοίκηση και η Ελληνική Κοινωνία αποτελεί ένα μείζον ζήτημα και η λύση δεν είναι «να αυξηθούν οριζόντια οι μισθοί στο Δημόσιο», όπως ειπώθηκε με ιδιαίτερη ελαφρότητα, γιατί έτσι δήθεν «θα βελτιωθούν οι προσλήψεις». Νομίζω ότι όλοι έχουμε δει που οδηγούν αυτές οι απόψεις χωρίς «λεφτόδεντρα» και σε ποιες περιπέτειες μπορούν να βάλουν τη χώρα μας.

Προτιμότερο είναι, λοιπόν, να στηριχθούν ρεαλιστικές προσγειωμένες και κοστολογημένες προτάσεις που «πατούν στη Γη» και απαντούν στα προβλήματα με τρόπους που και τους πολίτες ωφελούν και τους εργαζόμενους στηρίζουν. Σε αυτό, ακριβώς, το πλαίσιο ζητώ να άρει τις όποιες επιφυλάξεις διατυπώθηκαν και να στηρίξετε αυτό το μελετημένο και ωφέλιμο για όλους μας νομοσχέδια. Ένα νομοσχέδιο που, σίγουρα, προσθέτει χωρίς τίποτα να αφαιρεί και εκσυγχρονίζει βελτιώνοντας μηχανισμούς που έχουν παλιώσει και δυσκολεύονται να ανταποκριθούν με επάρκεια στο σήμερα.

Κλείνοντας, επιτρέψτε μου να κάνω μια ειδική αναφορά στη Διοίκηση της Πανελλήνιας Ομοσπονδίας Ενώσεων Στρατιωτικών, μια μαχητική ομοσπονδία που αριθμεί 47 πρωτοβάθμιες οργανώσεις, με πάνω από 20.000 εν ενεργεία στρατιωτικούς-μέλη της - τους οποίους εκ παραδρομής δεν καλέσαμε στην Επιτροπή, αλλά σήμερα έστειλα ένα δελτίο τύπου - και τη σπουδαία συνεισφορά που έχει τα τελευταία χρόνια στο θεσμικό διάλογο αυτή η Ομοσπονδία και είμαστε ιδιαίτερα ικανοποιημένοι που ένα διαχρονικό τους αίτημα - για τη συνυπηρέτηση με δημόσιους υπαλλήλους - λύνεται οριστικά με τις διατάξεις του παρόντος νομοσχεδίου.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει η Εισηγήτρια της Πλειοψηφίας, η κυρία Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Καλημέρα. Αξιότιμη, κυρία Υφυπουργέ, κυρίες και κύριοι συνάδελφοι, φτάσαμε στην 4η και τελευταία συζήτηση ενώπιον της παρούσας Επιτροπής, ενός νομοσχεδίου το οποίο η Κυβέρνηση επιχειρεί να περάσει ως «μεταρρυθμιστικό» και «κομβικής σημασίας». Προηγήθηκαν 2 συζητήσεις και, βεβαίως, η ακρόαση των φορέων, στην οποία ακούστηκαν πολλά και ενδιαφέροντα για τις επιχειρούμενες νομοθετικές παρεμβάσεις. Ιδιαίτερα, δε, μετά από τις τοποθετήσεις των φορέων έχουμε πληρέστερη εικόνα για τα ζητήματα που προκύπτουν με την ψήφιση του παρόντος, τα οποία είναι αρκετά και χρήζουν μεγάλης προσοχής για αυτό και η Κυβέρνηση οφείλει να δείξει την απαιτούμενη σοβαρότητα και υπευθυνότητα, κάτι το οποίο επιθυμούμε και ευχόμαστε.

Δυστυχώς, και με κάθε ειλικρίνεια σας λέω ότι δεν είμαστε αισιόδοξοι και δικαιολογημένα, όπως γίνεται αντιληπτό. Δε χρειάζεται να επαναλάβω τα επιχειρήματα περί αποσπασματικότητας και αναποτελεσματικότητας των προτεινόμενων ρυθμίσεων που είτε δεν αντιμετωπίζουν ουσιαστικά τις χρόνιες αδυναμίες είτε δημιουργούν νέα προβλήματα, καθώς είναι προφανές ότι το νομοσχέδιο δεν παρέχει τις αναγκαίες λύσεις στα πραγματικά προβλήματα της Δημόσιας Διοίκησης.

Να επισημάνω, όμως, ότι είναι διάχυτος ο τιμωρητικός χαρακτήρας αρκετών εκ των διατάξεων, όπως η παράταση του διαστήματος υποχρεωτικής παραμονής στις απομακρυσμένες περιοχές από τα 10 σε 15 χρόνια, στο οποίο θα αναφερθώ και στη συνέχεια, το άρθρο 7 περί αύξησης σε 10 έτη του απαιτούμενου διαστήματος για να έχει δικαίωμα συμμετοχής ο υπάλληλος σε νέα διαδικασία πλήρωσης θέσεων ίδιας ή κατώτερης κατηγορίας, ο τριετής αποκλεισμός του άρθρου 9 από τη συμμετοχή σε διαδικασίες πλήρωσης θέσεων στην περίπτωση μη αποδοχής διορισμού ή μη ανάληψης υπηρεσίας ή παραίτησης εντός δωδεκαμήνου από την πρόσληψη ή το διορισμό - αναμενόμενο.

Αυτή είναι η προσέγγιση της Κυβέρνησης, κυρίες και κύριοι συνάδελφοι, σε όλα τα ζητήματα. Παντού «ατομική ευθύνη, τιμωρητική διάθεση προς τον πολίτη, για να καλύψουμε δικές μας αστοχίες, δικές μας ελλείψεις, δικές μας παραλείψεις, δική μας ολιγωρία». Συνεχής η μετακύλιση ευθυνών.

Πάμε, όμως, στην ενίσχυση της μοριοδότησης της εντοπιότητας, διάταξη που αντί να λύνει πολλαπλασιάζει τα υφιστάμενα προβλήματα και δημιουργεί νέα. Κυρία Υφυπουργέ, στο τέλος της τρίτης συνεδρίασης κι ενώ είχατε ακούσει τις τοποθετήσεις των φορέων και της αντιπολίτευσης, επί λέξει είπατε: «η εντοπιότητα θα ισχύσει και είναι η μεγαλύτερη κομβική αλλαγή που υπάρχει αυτή τη στιγμή».

Μας δίνετε την εντύπωση ότι δεν ακούσατε τίποτα, πράγμα που αμφιβάλλω. Μια χαρά ακούσατε. Καμία από τις σοβαρές επισημάνσεις και ενστάσεις που διατυπώθηκαν, κι ας διατείνεστε ότι είστε ανοιχτή και ανοιχτός ο κ. Υπουργός σε ιδέες και προτάσεις. Όπως ανέφερα κατά την εναρκτήρια συνεδρίαση μεταξύ άλλων, οι συγκεκριμένες διατάξεις χρήζουν πολύ προσεκτικής αξιολόγησης, καθώς είναι ορατός ο κίνδυνος να οδηγήσουν σε προχειρότητες και εν τέλει σε άνιση μεταχείριση των υποψηφίων.

Ασφαλώς και αναμφισβήτητα είμαστε θετικές και θετικοί στην ενίσχυση στελέχωσης συγκεκριμένων γεωγραφικών περιοχών, όπως τα νησιά, όπως οι ορεινές περιοχές και οι απομακρυσμένες περιοχές. Γνωρίζουμε πολύ καλά τι γράφει το Σύνταγμα και δεν αμφισβητούμε επουδενί το κριτήριο της εντοπιότητας. Όχι μόνον εμείς, αλλά νομίζω και το σύνολο σχεδόν των φορέων που ανέπτυξαν τις απόψεις τους και των κομμάτων της αντιπολίτευσης.

Υπάρχουν τραγικά προβλήματα υποστελέχωσης των υπηρεσιών και όχι μόνο τόσο στην περιφέρεια όσο και στις νησιωτικές και ορεινές περιοχές της χώρας. Εδώ, όμως, με την παρούσα ρύθμιση οδηγούμαστε στο άλλο άκρο. Η Κυβέρνηση γνωρίζει πολύ καλά τις τεράστιες ευθύνες και εμμένει στην εφαρμογή εσφαλμένων και επιζήμιων πολιτικών για τους πολίτες και για τον τόπο.

Ειλικρινά, αναρωτηθήκατε ποτέ τι πραγματικά φταίει για την υποστελέχωση. Θέτω ένα ερώτημα, μήπως φταίει η κατακόρυφη αύξηση του κόστους ζωής; Μήπως ευθύνη έχουν οι πενιχροί μισθοί που δεν αρκούν για τη στέγαση και την αξιοπρεπή επιβίωση; Μήπως η συνολική έλλειψη υποδομών στα μέρη αυτά, όπως σχολεία, νοσοκομεία, ασφαλείς οδικούς άξονες, μέσα μεταφοράς;

Και αντί να κινηθείτε προς την κατεύθυνση της επίλυσης των ζητημάτων που συνιστούν την ουσία του προβλήματος με συνολικό σχεδιασμό για την ενίσχυσης των υποδομών, καταφεύγετε, ας μου επιτρέψετε τη φράση, σε «μπαλώματα» που διαφημίζετε ως μεταρρυθμίσεις και που καταλήγουν να προσκρούουν ακόμα και σε θεμελιώδεις συνταγματικές αρχές της αξιοκρατίας, της ίσης μεταχείρισης, της ισότητας στην πρόσβαση στην εργασία.

Όπως επισημάνθηκε από τους εκπροσώπους της Επιτροπής Αγώνα των Επιτυχόντων του 2Γ/2022, η ενίσχυση της μοριοδότησης βάσει κριτηρίων εντοπιότητας με τη μορφή που έχει η διάταξη στο κατατεθέν νομοσχέδιο, πέρα από εξόχως υπερβολική που στρεβλώνει τις ανωτέρω αρχές της ισότητας και της αξιοκρατίας, ταυτόχρονα συνιστά αλλαγή των όρων του διαγωνισμού μεσούσης της διαγωνιστικής διαδικασίας, κάτι βέβαια που η κυρία Υφυπουργός επιχείρησε ανεπιτυχώς να δικαιολογήσει στην τοποθέτησή της στην προηγούμενη συνεδρίαση.

Επίσης, η παράταση του διαστήματος υποχρεωτικής παραμονής σε απομακρυσμένες περιοχές από τα 10 στα 15 χρόνια προκαλεί σοβαρές ανησυχίες. Περιορίζει το δικαίωμα των υπαλλήλων σε επαγγελματική εξέλιξη και διαχείριση της προσωπικής ζωής και τους εγκλωβίζει σε συγκεκριμένες περιοχές για σχεδόν το ήμισυ του επαγγελματικού τους βίου. Το μέτρο αυτό φαίνεται ότι επιβάλλεται αυθαίρετα λειτουργώντας και εδώ τιμωρητικά, με συνέπεια τη δυσχέρεια όσων επιλέξουν να κάνουν χρήση του κριτηρίου, αλλά και την αποτροπή ικανών υποψηφίων να αναλάβουν υπηρεσία, ακριβώς εξαιτίας των αυστηρότατων περιορισμών.

Μπόνους παραγωγικότητας, αναθεώρηση στοχοθεσίας και αξιολόγηση στο δημόσιο τομέα. Ο ΣΥΡΙΖΑ - Προοδευτική Συμμαχία και τώρα και πριν, αλλά κυρίως τώρα, πάντα υπερασπιζόταν και υπερασπίζεται και εξακολουθεί να υπερασπίζεται τη σημασία της αναγνώρισης του έργου των ανθρώπων της Δημόσιας Διοίκησης. Η Κυβέρνηση με όσα φέρνει στο συγκεκριμένο νομοσχέδιο δεν κινείται σε μια τέτοια κατεύθυνση. Είναι σχεδόν βεβαία η αποτυχία της να εφαρμόσει το σύστημα της αξιολόγησης που η ίδια θέσπισε με τον νόμο 4940/2020. Πρόκειται για ένα σύστημα που περιέγραφε ουσιαστικά βασικές δεξιότητες και όχι στοχοθεσία επί της οποίας μπορούσε να γίνει κάποια κρίση. Και φτάνουμε λοιπόν σε μια συνθήκη όπου η Κυβέρνηση θέτει τους στόχους σύμφωνα με το νόμο του Επιτελικού Κράτους και η στοχοθεσία αυτή ελέγχεται και εξειδικεύεται από Προϊσταμένους στην συντριπτική τους πλειοψηφία, χωρίς κρίσεις μέσω ΑΣΕΠ.

Κρίσιμη, επίσης, είναι η διάταξη της παραγράφου 10 του άρθρου 35 που περιορίζει το δημοσιονομικό κόστος του μπόνους παραγωγικότητας σε 40 εκατομμύρια ευρώ και, συνεπώς, είτε πρόκειται για ένα μικρό βοήθημα ανίκανο να λειτουργήσει πρακτικά ως κίνητρο, είτε για ένα βοήθημα που προορίζεται για λίγους και εκλεκτούς, ορισμένους από τους έμπιστους της Κυβέρνησης.

Αξίζει, θεωρώ, να σταθούμε στην πολύ χρήσιμη επισήμανση που έγινε από εκπρόσωπο του Διοικητικού Επιμελητηρίου ότι οι κατευθύνσεις της επιστήμης κινούνται πλέον στην επιβράβευση της απόδοσης της ομάδας και όχι των ατόμων. Έχει ξεπεραστεί, δηλαδή, από τη θεωρία αυτό το μοντέλο. Δηλαδή, σε μία εντελώς αντίθετη κατεύθυνση από εκείνη του υπό ψήφιση νομοσχεδίου. Το μπόνους παραγωγικότητας, αντί να αποτελεί ένα εργαλείο για την αύξηση της αποδοτικότητας και της παραγωγικότητας, ακριβώς όπως υποστηρίζει η Κυβέρνηση, είναι ένα επικοινωνιακό τέχνασμα που δεν μπορεί να εφαρμοστεί με επιτυχία στην πράξη. Χωρίς αντικειμενικά κριτήρια, χωρίς διαφανείς διαδικασίες κινδυνεύει να δημιουργήσει αδικίες, διαχωρίζοντας τους υπαλλήλους σε προνομιούχους και μη και να ενισχύσει φαινόμενα ευνοιοκρατίας.

Κυρίες και κύριοι συνάδελφοι, και κλείνω γιατί δεν θέλω να κάνω κατάχρηση του χρόνου σας, η Δημόσια Διοίκηση χρειάζεται ουσιαστικές παρεμβάσεις και όχι επιφανειακές αλλαγές. Κάποια στιγμή, η Κυβέρνηση πρέπει να ξεφύγει από το προσαυξητικό μοντέλο διοίκησης και να κοιτάξει ένα διαφορετικό τρόπο. Δεν γίνεται μονίμως να λειτουργεί το μοντέλο «βλέποντας και κάνοντας». Είναι ένα μοντέλο το οποίο πράγματι ισχύει και εφαρμόζεται, αλλά νομίζουμε ότι πρέπει να δώσετε ευκαιρία και σε έναν άλλο τρόπο διαχείρισης των πραγμάτων. Χρειάζεται να επενδύσουμε σε Δημόσια Διοίκηση που θα υπηρετεί τον πολίτη και δεν θα λειτουργεί με πελατειακά κριτήρια, με αδιαφάνεια, καταπατώντας βασικές αρχές της Δημόσιας Διοίκησης. Καλούμε, λοιπόν, την Κυβέρνηση να εξετάσει με σοβαρότητα τις προτάσεις και παρατηρήσεις μας και τα όσα ειπώθηκαν από τους φορείς και να προχωρήσει σε ουσιαστικές βελτιώσεις. Δεν μπορούμε να στηρίξουμε ένα νομοσχέδιο που, στη μορφή που έχει σήμερα, δεν προσφέρει τις εγγυήσεις για ένα καλύτερο και πιο αποτελεσματικό δημόσιο τομέα. Τα υπόλοιπα στην Ολομέλεια.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει ο Ειδικός Αγορητής της Κ.Ο. «ΠΑΣΟΚ - Κίνημα Αλλαγής», κύριος Παύλος Χρηστίδης.

**ΠΑΥΛΟΣ ΧΡΗΣΤΙΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Αρχικά, έχει στείλει και μια επιστολή με κάποιες επισημάνσεις η συνάδελφος, κυρία Καζάνη. Επομένως, εάν δεν την έχετε λάβει στα πρακτικά θα σας την καταθέσω εγώ στη συνέχεια.

Θα ξεκινήσω τονίζοντας ότι η πρακτική των πολυνομοσχεδίων που ακολουθεί η Κυβέρνηση, δηλαδή μέσα σε ένα νομοσχέδιο να εισάγει δεκάδες ρυθμίσεις που θα έπρεπε να αποτελούν διακριτά νομοσχέδια, ώστε να είναι και παραγωγική η διαβούλευση και ορθολογική η συζήτησή του στη Βουλή, συνιστά ένα υπόδειγμα κακής νομοθέτησης, κατά την άποψή μας, και συμβάλλει στη μη σε βάθος ανάλυση των συνεπειών που επιφέρει η κάθε ρύθμιση και προφανώς διαμορφώνει και μια νέα γραφειοκρατία και μια νέα πολυνομοθεσία, προκειμένου τελικά να αναπαράγονται τα κακώς κείμενα στο ελληνικό κράτος. Το επισημαίνω αυτό, γιατί δεν είναι προφανώς η πρώτη φορά που το βλέπουμε.

Η πρακτική αυτή αποτελεί κανόνα διακυβέρνησης της ΝΔ και δεν μπορεί να μας εκπλήσσει, ειδικά όταν συζητάμε για διατάξεις που δήθεν θα ενισχύσουν το δημόσιο τομέα, θα βελτιώσουν το σύστημα προσλήψεων και θα διαμορφώσουν μια εικόνα αξιοκρατίας στους πολίτες. Δεν πρέπει να μας εκπλήσσει, διότι η ΝΔ, εξ ορισμού, εμφανίζει αλλεργίες σε κάθε διαδικασία αξιοκρατίας και δικαιοσύνης, καθώς συστηματικά η συντηρητική παράταξη βασίζει τη δύναμή της στη διαμόρφωση πελατειακών σχέσεων με τους πολίτες και συγκεκριμένα κάθε φορά, διαφορετικά ενδεχομένως, επιχειρηματικά συμφέροντα.

Άλλωστε, από το 2004 μέχρι και σήμερα, που η χώρα καταδυναστεύεται από τις πολιτικές της συντήρησης, είτε λόγω κάποιων αποτελεσμάτων εθνικών εκλογών είτε λόγω επιβολής συντηρητικών πολιτικών από τα μνημόνια, βιώνουμε τη σταθερή υποχώρηση του κράτους δικαίου, τη σταθερή αντικατάσταση δημοσίων υπηρεσιών από ιδιωτικές εταιρείες, τη συνεχή υποβάθμιση του κοινωνικού κράτους και κάθε δημόσιας δομής και νομίζω ότι αυτό είναι κάτι το οποίο φέρνει διαρκώς σε χειρότερη θέση την πατρίδα μας και υποβαθμίζει διαρκώς το επίπεδο διαβίωσης του ελληνικού λαού αφού μιλάμε για μια ξεκάθαρη υποχώρηση του κράτους προς όφελος λίγων κλειστών ιδιωτικών πρωτοβουλιών, κάτι που πολλές φορές βλέπουμε να οδηγεί σε μία εικόνα υπουργών – Ιανών, οι οποίοι έχουν μια ιδιότυπη δυαδικότητα. Από τη μια, να ισχυρίζονται ότι ενισχύουν το δημόσιο και από την άλλη, να είναι ορατό ότι κάθε τέτοια πρωτοβουλία αποσκοπεί, τελικά, στην περαιτέρω υποβάθμιση των όσων εκπροσωπεί το κράτος.

Τώρα, η αντίληψη που έχει η ΝΔ για τη δημόσια διοίκηση απεικονίζεται με τον πλέον ξεκάθαρο τρόπο σε κάθε πρωτοβουλία βελτίωσης του ΑΣΕΠ. Είναι άλλωστε γνωστό ότι ποτέ δεν επιθυμούσατε το ΑΣΕΠ. Ήταν ένα εμπόδιο και εξακολουθεί να είναι ένα εμπόδιο για τη λειτουργία της ΝΔ, παρά τις κατά καιρούς προσπάθειες να ελέγξετε με όρους πελατειακού κράτους έναν οργανισμό που ίδρυσε το ΠΑΣΟΚ, ακριβώς για να απαλλαγούν οι Έλληνες από αυτές τις αντιλήψεις της συντήρησης.

Απόδειξη όλων των παραπάνω είναι ότι το 2021 φέρατε ένα νόμο για το ΑΣΕΠ με διθυραμβικές δηλώσεις κυβερνητικών στελεχών τον οποίο έκτοτε έχετε τροποποιήσει, επαναλαμβάνω τον αριθμό, 31 φορές, τον έχετε τροποποιήσει 31 φορές και σήμερα επιχειρείτε να παρουσιάσετε μια ριζική, δήθεν, αναδιάρθρωση που, τελικά, λειτουργεί αποκλειστικά και μόνο ως μία ομολογία αποτυχίας.

Το ΑΣΕΠ, όμως, όπως και η ΑΑΔΕ, όπου σήμερα γίνονται σημεία και τέρατα είναι Ανεξάρτητες Αρχές, κάτι το οποίο σημαίνει ότι οφείλουν να λειτουργούν ανεξάρτητα από την Κυβέρνηση. Όχι ανέλεγκτα από την κοινωνία και τη Βουλή. Προϋπόθεση της ορθής λειτουργίας τους, πέρα από τον έλεγχο, τη λογοδοσία και τη διαφάνεια, είναι η κατάλληλη στελέχωσή τους και η τήρηση όλων των κανόνων λειτουργίας τους όχι σύμφωνα με τις προσωπικές αποφάσεις του εκάστοτε επικεφαλής, αλλά με βάση τους νόμους, τον δημοσιοϋπαλληλικό κώδικα και τις κατευθύνσεις που ορίζονται από το νομοθετικό σώμα και όχι προσωπικές συνεννοήσεις με τον εκάστοτε υπουργό.

Δεν θέλω να επαναλάβω όσα με πολύ μεγάλη σοβαρότητα ειπώθηκαν από τους φορείς, τα όσα ειπώθηκαν στην κατ’ άρθρο συζήτηση, ούτε να αφήσω χρόνο να φύγει απευθυνόμενος σε λογικές οι οποίες δεν αλλάζουν όσα θα έπρεπε, κατά την άποψή μας, να αλλάξουν. Θέλω, όμως, να τονίσω τα εξής πολύ σημαντικά σημεία που νομίζω ότι αποτελούν και σήμερα τις βασικές διαχωριστικές και πολιτικές και ιδεολογικές γραμμές που διακρίνουν τον προοδευτικό χώρο και εκπροσωπούν, αν θέλετε, την παράταξή μας από αυτό το οποίο φέρνει η ΝΔ.

Το κράτος, οι δομές και οι υπηρεσίες συναποτελούν τις συνθήκη ασφαλείας που οφείλει η πολιτεία να προσφέρει στους πολίτες της και αυτό είναι κάτι το οποίο δεν το βλέπουμε ούτε με το παρόν νομοσχέδιο. Απαιτείται, επομένως, αυτές οι δομές και εκείνες οι υπηρεσίες να είναι κατάλληλα στελεχωμένες ώστε να ανταποκρίνονται σε αυτούς τους διακριτούς σκοπούς ύπαρξής τους. Ο συνδυασμός τους, η σωστή λειτουργία κάθε δημόσιας παραμέτρου διαμορφώνουν και το αίσθημα ασφαλείας σε κάθε πολίτη είτε αυτός ζει σε ένα αστικό κέντρο είτε σε κάποια δυσπρόσιτη ή μη περιοχή της περιφέρειας.

Η Νέα Δημοκρατία με τις πολιτικές της υποβαθμίζει συνειδητά όλες τις πτυχές του κράτους, καταλύει το κοινωνικό κράτος, ευνοεί την αντικατάσταση δημόσιων υπηρεσιών από ιδιωτικές, λειτουργεί επί της ουσίας ως ένας μεσίτης εκποιήσεων, αντί ως ένας διαχειριστής της δημόσιας περιουσίας. Αυτό έχει ως τελικό αποτέλεσμα να συγκεντρώνεται όλο και μεγαλύτερος πληθυσμός και όλο και μεγαλύτερη οικονομική δραστηριότητα και πληθυσμός στα μεγάλα αστικά κέντρα, όπου υπάρχουν μεν μεγαλύτερες δημόσιες δομές, αδυνατούν όμως εκείνες να ανταποκριθούν στον όγκο του πληθυσμού και επομένως, εν τέλει, ευνοούνται και πάλι τα πολύ μεγάλα ιδιωτικά συμφέροντα.

Αυτό δεν είναι κάτι τυχαίο. Είναι κάτι το οποίο αφορά τον πυρήνα της ιδεολογίας της Νέας Δημοκρατίας, η οποία επαναλαμβάνω για ακόμη μια φορά ότι είναι αντίθετη στην εύρυθμη λειτουργία, την λειτουργία, η οποία θέλουν να κανονίζει τον τρόπο λειτουργίας του δημοσίου και να δίνει ευκαιρίες και ως εκ τούτου είναι ανεπαρκής να λειτουργήσει ως θεματοφύλακας της δημόσιας περιουσίας και του δημόσιου συμφέροντος. Λειτουργεί ως βραχίονας εξυπηρέτησης συμφερόντων και αυτό έχει ως αποτέλεσμα, εν τέλει, να μικραίνει η πατρίδα μας, να ερημώνει η επαρχία και να γιγαντώνονται τα προβλήματα στα μεγάλα αστικά κέντρα.

Το παρόν νομοσχέδιο, όπως και οι προηγούμενες σχετικές πρωτοβουλίες είναι καταδικασμένες να αποτύχουν διότι πολύ απλά σχεδιάζονται και προωθούνται με μόνο στόχο να εξυπηρετήσουν αλλότριες λογικές ούτε την αξιοκρατία ούτε τις αμοιβές των δημοσίων υπαλλήλων ούτε την εύρυθμη και κοινωνικά χρήσιμη λειτουργία του κράτους. Επομένως, σε αυτή την κατεύθυνση ο τρόπος με τον οποίο για παράδειγμα εξαιρείτε τους συμβασιούχους του δημοσίου από οποιοδήποτε μπόνους παραγωγικότητας, παρόλο που πλέον ο μεγαλύτερος όγκος εργασίας διεκπεραιώνεται από αυτούς, είναι ένα χαρακτηριστικό παράδειγμα των σχέσεων που επιδιώκει η Νέα Δημοκρατία με τους εργαζόμενους στο δημόσιο. Η αδιαφορία για τη στελέχωση κρίσιμων δομών αποδεικνύεται τόσο από το διαγωνισμό-τραγέλαφο για τη στελέχωση της ΑΑΔΕ όσο και από την παρωδία του γραπτού διαγωνισμού στελέχωσης του δημοσίου της προκήρυξης 2Γ του 2022, που ακόμα η συντριπτική πλειοψηφία των επιτυχόντων βρίσκονται σε αναμονή πρόσληψης και μάλλον θα παραμείνουν σε αναμονή πρόσληψης μέχρι τις επόμενες εθνικές εκλογές, όποτε και αν αυτές γίνουν.

Η αντίληψη αυτή, ακόμα και για τις κρίσιμες δομές ασφαλείας, παραμένει τραγικά απαράλλαχτη, ακόμη και από τεράστιες τραγωδίες όπως είναι εκείνη των Τεμπών και το λέω αυτό διότι επί της ουσίας έχουμε μηδενικές πρακτικά ενέργειες, ώστε να στελεχώσετε με κατάλληλα εκπαιδευμένα στελέχη την Υπηρεσία Πολιτικής Αεροπορίας, ιδίως σε ό,τι αφορά τους ελεγκτές εναέριας κυκλοφορίας, ο ρόλος των οποίων είναι απολύτως κρίσιμος για την ασφάλεια των πτήσεων. Η αντίληψη αυτή για τη δημόσια περιουσία και τους πόρους που έχετε στη διάθεσή σας είναι απολύτως συμβατή με αυτό το οποίο έλεγα προηγουμένως περί ιδεολογιών και είναι και επίσης απολύτως συμβατό με αυτό το οποίο βλέπουμε να εξελίσσεται γύρω από τη διαχείριση των πόρων του Ταμείου Ανάκαμψης σε ιδιωτικές εταιρείες τύπου «σκόιλ ελικίκου», των οποίων η κερδοφορία είναι εξασφαλισμένη από όλα αυτά τα οποία έχετε κάνει και που βλέπουμε τους τζίρους τους να πολλαπλασιάζονται με δυσθεώρητα ύψη περίπου 650% από το 2019 μέχρι το 2022 και ενδεχομένως ακόμα περισσότερο το 2023.

Αλήθεια, χρειαζόταν να δώσετε 1.000.000 ευρώ για να αναπτυχθεί το σύστημα κινήτρων στο δημόσιο που εκ του αποτελέσματος με βάση το σημερινό νομοσχέδιο καταλήγει στην πρόταση σύστασης 20μελούς επιτροπής για τον καθορισμό αυτών των κινήτρων; Στην ΑΔΕΔΥ αν το αναθέτατε και δωρεάν θα το έκανε και πιο πρακτικό θα ήταν αυτό το οποίο θα έχει παραδώσει. Τι σύστημα κινήτρων είναι αυτό που μετράει την ποσότητα αντί της ποιότητας, που εξαιρεί τους συμβασιούχους που είναι και η πλειοψηφία που εξαρτά τελικά το μπόνους από τον εκάστοτε προϊστάμενο ή διοικητή ή διευθυντή, η τοποθέτηση του οποίου σε τελική ανάλυση καταλήγει να ελέγχεται κομματικά από τον εκάστοτε υπουργό, που με τερτίπια κάθε φορά παρακάμπτει την ιεραρχία.

Αυτό το σύστημα είναι ο ορισμός ενός πελατειακού συστήματος που δήθεν πολεμάτε και με το οποίο διαρκώς κάνετε ένα βήμα επανάληψης του. Είναι ακριβώς η ίδια νοοτροπία, η οποία μας οδήγησε στη χρεοκοπία . Είναι εκείνη η νοοτροπία, η οποία καθιστά το δημόσιο υπάλληλο να είναι ήσυχος και ήρεμος σαν εκείνες στις περιόδους της δεκαετίας του ΄50, που ζητούσατε πιστοποιητικό κοινωνικών φρονημάτων και αξιοποιούσατε λογικές για να βλέπετε το δικό σας κομματικό όφελος να προχωρά.

Σήμερα, είμαστε σε μια άλλη εποχή και γι’ αυτό το σύστημα το οποίο υπηρετείτε, είτε το αποδέχεστε είτε όχι, είναι κάτι το οποίο όλοι οι Έλληνες έχουν αρχίσει να το αντιλαμβάνονται και απέναντι σε αυτό το σύστημα νομίζω ότι είναι σαφές ότι και εμείς και κυρίως οι πολίτες είναι απέναντι, διότι πάντοτε, διαχρονικά, ταχθήκαμε και τασσόμαστε χωρίς ταλαντεύσεις υπέρ της δικαιοσύνης και του δημοσίου συμφέροντος.

Κλείνω με αυτό το θέμα, διότι αυτό το οποίο είναι το πιο κρίσιμο και νομίζω ότι είναι μια διαφορά, η οποία πια είναι εύληπτη από τους πολίτες, είναι ότι κάποιοι αναγνωρίζουμε το δημόσιο συμφέρον και τα συμφέροντα του ελληνικού λαού, ενώ κάποιοι άλλοι επαναλαμβάνουν ακριβώς τα ίδια λάθη, χωρίς να εξυπηρετούν, εν τέλει, αυτά τα συμφέροντα. Σας ευχαριστώ πολύ.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Ο κ. Δελής έχει τον λόγο.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Σήμερα, στην τελευταία συνεδρίαση της Επιτροπής και συνοψίζοντας, θέλουμε να σταθούμε στα βασικά ζητήματα που θέτει το νομοσχέδιο, στο οποίο σύμφωνα με την αιτιολογική του έκθεση, στο πρώτο μέρος, αντιμετωπίζει ζητήματα που αφορούν α) στην ταχύτερη στελέχωση των δημοσίων υπηρεσιών -το διαβάζω επί λέξει- μέσω της σύντμησης των προθεσμιών του διορισμού ή της πρόσληψης», β) στην ειδική μέριμνα του κράτους για τους ορεινούς, νησιωτικούς και ηπειρωτικούς δήμους της χώρας, μέσω του κριτηρίου της εντοπιότητας, γ) στην αξιοποίηση των ψηφιακών τεχνολογιών από το ΑΣΕΠ και δ) στη δυνατότητα κάλυψης των εγκεκριμένων θέσεων προσλήψεων του δημοσίου από τους επιτυχόντες των διαγωνισμών 1Γ και 2Γ του 2022.

Κατ’ αρχάς, για το γ) και δ), όπως ήδη έχουμε πει, θα υπερψηφίσουμε φυσικά τις διατάξεις για τους επιτυχόντες του γραπτού διαγωνισμού του ΑΣΕΠ και φυσικά κανείς λογικός άνθρωπος δε μπορεί να είναι αντίθετος με την αξιοποίηση των ψηφιακών τεχνολογιών για τις προσλήψεις μέσω του ΑΣΕΠ, αλίμονο.

Το ζήτημα, όμως, εδώ είναι αυτή η πάγια και διαρκής υποστελέχωση του δημοσίου και μάλιστα στις πιο κρίσιμες για το λαό υπηρεσίες του, από την υγεία και την παιδεία, μέχρι την πολιτική προστασία και την πρόνοια. Μία υποστελέχωση, η οποία, στην πραγματικότητα, αυτή είναι που γίνεται αορίστου χρόνου, με βάση τη λογική ένας προς έναν -ένας φεύγει ένας προσλαμβάνεται- και παγιώνεται και μάλιστα σε αρκετούς τομείς του δημοσίου επιδεινώνεται, όπως είναι στην υγεία, στα νοσοκομεία, τα κέντρα υγείας, τα οποία πραγματικά στενάζουν και υπολειτουργούν εξαιτίας της έλλειψης προσωπικού.

Είναι χαρακτηριστικό ότι ακόμη και η ίδια η Αιτιολογική Έκθεση αυτό το προεξοφλεί, κάνοντας λόγο για τη «βελτιστοποίηση» της στελέχωσης των δημόσιων υπηρεσιών και όχι βέβαια για την πλήρη κάλυψη των ελλείψεων τους.

Υπάρχει διαφορά.

Ενώ, η Αιτιολογική Έκθεση και πάλι, την υποστελέχωση την εντοπίζει μεν αλλά την εντοπίζει κυρίως στους ορεινούς και νησιωτικούς δήμους, όπου ασφαλώς και υπάρχει –αλίμονο- αλλά ως γνωστόν υπάρχει υποστελέχωση και σε όλους χωρίς εξαίρεση τους υπόλοιπους δήμους, είτε είναι στην Περιφέρεια αυτοί είτε στα μεγάλα αστικά κέντρα.

Συνεπώς, το νομοσχέδιο ασχολείται με τους όρους και τις διαδικασίες υλοποίησης της υποστελέχωσης και όχι με σκοπό να αντιμετωπίσει την ίδια την υποστελέχωση και τις μεγάλες ελλείψεις προσωπικού. Αυτή είναι η πραγματικότητα. Και αυτή η υποστελέχωση ξέρετε είτε γίνει με όρους επιτάχυνσης των διαδικασιών πρόσληψης, που βεβαίως και πρέπει για αυτές τις προσλήψεις να μην καθυστερούν αλίμονο, είτε γίνει με το αυξημένο κριτήριο της εντοπιότητας, αυτό είναι το κύριο κατά την άποψή μας, δεν αλλάζει από την άποψη της ουσιαστικής λειτουργίας των δημόσιων υπηρεσιών που θα εξακολουθούν να έχουν ελλείψεις προσωπικού. Θύματα αυτής της θεσμοθετημένης πλέον υποστελέχωσης αποτελούν φυσικά και τα άτομα με αναπηρίες, τα οποία το 90% από όσα είναι ικανά για εργασία παραμένουν άνεργα. Ούτε το πρόβλημα αυτό λύνεται φυσικά με την ποσόστωση που επανεισάγεται, μιλώ για το άρθρο 3 του νομοσχεδίου, λόγω ακριβώς της θεσμοθετημένης πλέον και παγιωμένη υποστελέχωσης.

Σύμφωνα με τα επίσημα στοιχεία, το 50% των οικογενειών των ατόμων με αναπηρία χρόνιων πασχόντων ζει στο όριο της φτώχειας και μάλιστα είναι αυτοί που πιο συχνά ίσως από όλους χάνουν και τα σπίτια τους στους πλειστηριασμούς. Στην Ε.Ε. δε κατά μέσο όρο το 50% των ατόμων με αναπηρία είναι αποκλεισμένο είτε από την εκπαίδευση είτε από την εργασία. Εδώ δεν θέλω να κάνουμε σύγκριση με τη Σοβιετική Ένωση, όπου δεκαετίες πριν, τρεις και τέσσερις και πέντε δεκαετίες, όλα τα άτομα με αναπηρία είχαν όχι μονάχα υψηλού επιπέδου εκπαίδευση, όλα τα άτομα, αλλά και εξασφαλισμένη εργασία σύμφωνα με τις δυνατότητές τους, ακόμα και περιπτώσεις βαριάς αναπηρίας.

Με το δεύτερο μέρος του νομοσχεδίου, που έχει τον εύγλωττο τίτλο, σύστημα κινήτρων και ανταμοιβής δημόσιων υπαλλήλων, επεκτείνετε, διότι αυτό γίνεται, και γενικεύεται στο δημόσιο η εφαρμογή του ν.4940/2022, ο οποίος είναι γνωστός και ως νόμος Βορίδη. Με τον νόμο αυτό θεσμοθετείται η σύνδεση, η άμεση σύνδεση, της λεγόμενης στοχοθεσίας του δημοσίου, με τα χρηματικά μπόνους των δημοσίων υπαλλήλων μέσω της αξιολόγησης. Αυτή είναι που τα συνδέει. Στην ουσία επιδιώκετε, με τρόπο οργανωμένο και θεσμοθετημένο, η πλήρης και απόλυτη ενσωμάτωση των εργαζομένων και κάτι επιπλέον και η ενεργητική τους αν είναι δυνατόν συμβολή στην υλοποίηση της αντιλαϊκής αντεργατικής πολιτικής όλων των κυβερνήσεων του αστικού κράτους. Με την αξιολόγηση να μετατρέπεται αυτή ποτέ σε εργαλείο και μαστίγιο καταστολής και πότε σε καρότο ανταμοιβής.

Ταυτόχρονα, με την εφαρμογή αυτού του συστήματος κινήτρων και ανταμοιβής, η Κυβέρνηση υλοποιεί και έναν στρατηγικό στόχο και διακαή πόθο του αστικού κράτους, που δεν είναι άλλος από την άμεση και απευθείας σύνδεση του μισθού των δημοσίων υπαλλήλων με την αντιδραστική αξιολόγηση τους, με βάση την εκάστοτε φυσικά κυβερνητική στοχοθεσία. Και αυτό, καλό είναι να μην υποτιμηθεί από τους εργαζόμενους στο δημόσιο, καθώς κάτι τέτοιο επηρεάζει τον ίδιο το σκληρό πυρήνα των εργασιακών και μισθολογικών τους σχέσεων και δικαιωμάτων και ανοίγει διάπλατα το δρόμο, ώστε στο δημόσιο το όποιο ενιαίο μισθολόγιο ή τα κλαδικά μισθολόγια να διαμορφώνονται πλέον και σε ατομική βάση. Ένα είδος ατομικού μισθολογίου στην ουσία. Ο μισθός του κάθε υπαλλήλου, δηλαδή, θα είναι στο έλεος και θα εξαρτάται από τις αποφάσεις του διευθυντή της υπηρεσίας του, καθώς σύμφωνα με τον ν.4940 το 40% του ποσού της ανταμοιβής μπόνους κατανέμεται ισομερώς στους υπαλλήλους μιας υπηρεσίας και το υπόλοιπο 60% όμως κατανέμεται με απόφαση του διευθυντή κατά τρόπο μη οριζόντιο, αλλά σε συνάρτηση με την προσφορά εκάστου υπαλλήλου στη λειτουργία και το έργο της υπηρεσίας, όπως λέει ο νόμος. Το επιχείρημα είναι ότι τα χρήματα δεν πρέπει να μοιράζονται σε όλους τους υπαλλήλους με ισοπεδωτικό τρόπο.

Το διευθυντικό, δηλαδή, δικαίωμα επεκτείνει τη δικαιοδοσία του ακόμα και στο μισθό του υπαλλήλου και θα γίνονται έτσι αυθαίρετες μισθολογικές διακρίσεις υπαλλήλων με παρόμοια καθήκοντα. Με δεδομένο δε ότι ο βασικός στόχος του αστικού κράτους είναι η προώθηση της επιχειρηματικής δράσης παντού και φυσικά από αλλά και μέσα στο δημόσιο το ύψιστο κριτήριο της αντιδραστικής αξιολόγησης δεν μπορεί παρά να είναι η παραγωγικότητα και η αποδοτικότητα των εργαζομένων στο δημόσιο ως προς αυτόν τον στόχο. Βοηθάνε σ’ αυτό και κάτι έννοιες που υπάρχουν και κυκλοφορούν στα νομοσχέδια και δεξιότητες όπως στο αρχικό ιδίως νόμο. Δύσκολα μετρήσιμες αυτές οι έννοιες όπως είναι η ηγετικότητα -άντε τώρα να τη μετρήσεις-, την προσαρμοστικότητα, την ευελιξία, την ανθεκτικότητα του υπαλλήλου στις αλλαγές και ούτω καθεξής.

Είναι χαρακτηριστικό ότι στις οδηγίες του Υπουργείου Εσωτερικών σχετικά με το ποιοι υπάλληλοι χαρακτηρίζονται ως υψηλής απόδοσης αναφέρεται ότι ένας υπάλληλος που κάνει καλά τη δουλειά του μπορεί λέει αναμφισβήτητα να θεωρείται ως ένας αξιόλογος και αποδοτικός εργαζόμενος. Ωστόσο, συνεχίζει, η έννοια του υπαλλήλου υψηλής απόδοσης είναι σαφέστατα ευρύτερη και την αναλύει. Ας δούμε, λοιπόν, ορισμένα από τα ενδεικτικά παραδείγματα που καθιστούν έναν υπάλληλο υψηλής απόδοσης σύμφωνα με την Ερμηνευτική Εγκύκλιο που είναι δημοσιευμένη στο site του Υπουργείου. Είναι ο υπάλληλος ο οποίος έχει προτείνει ή έχει εισαγάγει νέα τεχνολογικά εργαλεία ή λύσεις για την αποδοτικότερη λειτουργία της μονάδας του ή της υπηρεσίας του. Είναι εκείνος ο οποίος έχει λάβει πρωτοβουλίες για την εφαρμογή βέλτιστων πρακτικών στον τομέα πολιτικής στον οποίο απασχολείται. Είναι εκείνος ο οποίος συμμετείχε στη διοργάνωση κοινών επιχειρηματικών αποστολών, συμμετείχε συμμετέχει στη διοργάνωση εργαστηρίων ανάπτυξης επιχειρηματικών ιδεών.

Δηλαδή, τι μας λέει εδώ η Κυβέρνηση;

Μας λέει ανοιχτά πως το να εκτελεί ένας υπάλληλος με ευσυνειδησία και επαγγελματισμό τα καθήκοντά του δεν είναι αρκετό αυτό πλέον για να χαρακτηρίζεται ως υπάλληλος υψηλής απόδοσης. Για να κερδίσει τον τίτλο υπάλληλος υψηλής απόδοσης θα πρέπει να είναι τουλάχιστον εφευρέτης και να έχει δίπλωμα ευρεσιτεχνίας για να έχει εισαγάγει νέα τεχνολογικά εργαλεία ή λύσεις για την αποδοτικότερη λειτουργία. Αυτό μας λέτε. Αυτό καταλαβαίνουμε. Επιπλέον, πετάει το Υπουργείο, η Κυβέρνηση, το μπαλάκι των ασκούμενων πολιτικών στους ίδιους τους υπαλλήλους που καλούνται να τις εφαρμόσουν. Αυτό πρακτικά σημαίνει πως αν ένας δημόσιος φορέας ασκεί αναποτελεσματικές πολιτικές δεν φταίει ούτε η Κυβέρνηση ούτε οι διοικήσεις, αλλά φταίνε οι υπάλληλοι που δεν έλαβαν πρωτοβουλίες για να ασκηθούν αυτές οι πολιτικές. Ασφαλώς, καλός υπάλληλος για την Κυβέρνηση -για κάθε αστική Κυβέρνηση, όχι μόνο για σας- είναι εκείνος που αφουγκράζεται τις ανάγκες των επιχειρηματικών συμφερόντων.

Τελικά και καταλήγοντας, όλα αυτά τα διάφορα bonus δεν προορίζονται να αναπληρώσουν τις τεράστιες μισθολογικές απώλειες που είχαν οι εργαζόμενοι στο δημόσιο τα προηγούμενα χρόνια. Μιλάμε για 5 και 6 μισθούς -αν προσθέσουμε και τον 13ο και 14ο μισθό- οι οποίοι έχουν αφαιρεθεί εδώ και 12, 13 χρόνια καθώς σε καμία περίπτωση αυτά τα bonus δεν συνιστούν κάποια μόνιμη παροχή προς τους εργαζόμενους αφού η Κυβέρνηση μπορεί, έχει αυτό το δικαίωμα, να αυξομειώνει κάθε χρόνο τον πήχη των στόχων ή ακόμη και να τα κόβει τελείως αυτά τα μπόνους ανάλογα με τα δημοσιονομικά περιθώρια. Άλλωστε, η Κυβέρνηση και η Ευρωπαϊκή Ένωση έχει θέσει το ανώτατο όριο δαπανών για να μην ξεχνιόμαστε και έχει εισαχθεί μάλιστα και με το Μεσοπρόθεσμο.

Τέτοιου είδους, όμως, εξατομικευμένα συστήματα αμοιβών εκτός από εργαλεία εφαρμογής της αντιλαϊκής πολιτικής μετατρέπονται -και θέλουμε να το τονίσουμε αυτό- και σε θερμοκήπια νοσηρού εργασιακού περιβάλλοντος όπου κυριαρχούν ο ανταγωνισμός, ο ατομικισμός και η εντατικοποίηση της εργασίας.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων των Επιτροπών):** Τον λόγο έχει ο κ. Δημήτριος Τζανακόπουλος, Ειδικός Αγορητής της Κ.Ο. «Νέα Αριστερά».

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «Νέα Αριστερά»):** Επειδή πρέπει να κατέβω στη συζήτηση, γιατί είμαι Κοινοβουλευτικός Εκπρόσωπος, έχουμε τοποθετηθεί και στην πρώτη και στην επί των άρθρων συζήτηση, επομένως, σήμερα δεν έχουμε να προσθέσουμε κάτι. Τα υπόλοιπα στην Ολομέλεια

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων των Επιτροπών):** Τον λόγο έχει ο κ. Γεώργιος Ρούντας, Ειδικός Αγορητής της Κ.Ο. «Πατριωτικό Δημοκρατικό Κίνημα «Νίκη»».

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «Πατριωτικό Δημοκρατικό Κίνημα «Νίκη»»):** Και εγώ για τον ίδιο λόγο πρέπει να κατέβω κάτω και να προσθέσω ότι θέλω να καταθέσω ένα σημείωμα για νομοτεχνικές βελτιώσεις.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Πρόκειται για ένα νομοσχέδιο που δεν φαίνεται να λύνει τα ουσιαστικά προβλήματα. Στη δημόσια διοίκηση, η υποστελέχωση των δημοσίων υπηρεσιών και οι τεράστιοι χρόνοι που διανύονται από τη μέρα που διαπιστώνεται η ανάγκη κάλυψης μιας θέσης μέχρι τη κάλυψη της θέσης αυτής, που φθάνει περισσότερο από δυόμισι χρόνια, παραμένει ένα ζέον θέμα προς επίλυση. Έχετε αναρωτηθεί πώς θα καλυφθούν, πώς θα καμφθούν οι αιτίες μη αποδοχής των διορισμών; Μήπως γιατί το περιβάλλον και οι συνθήκες εργασίας δεν είναι πλέον λόγοι έλξης για ένα νέο δημόσιο υπάλληλο που μπαίνει σε μια χρονοβόρα και κοστοβόρα διαδικασία από ανάγκη επίλυσης βιοποριστικού αδιεξόδου, καθώς ήταν σε γνώση του, ότι η ανασφάλεια του ιδιωτικού τομέα τον υποχρεώνει να απευθυνθεί στη δημόσια διοίκηση από εξαναγκασμό και όχι από επιλογή; Και επειδή μιλάτε για επίσπευση, το ίδιο το ΑΣΕΠ, που καλείται να επιταχύνει τη διαδικασία, είναι υποστελεχωμένο, ειπώθηκε κατά την ακρόαση των φορέων. Με ποιες εγγυήσεις θα επισπευστεί μια διαδικασία με αξιόπιστο τρόπο, όταν ο ίδιος ο φορέας καλείται να ανταποκριθεί στις απαιτήσεις με λιγότερο από το αναγκαίο προσωπικό;

Το άρθρο 4, που αφορά στην ενίσχυση της μοριοδότησης, δεν επιλέγουμε στη μοριοδότηση κάποιων περιοχών, ειδικά της Νησιωτικής και Ηπειρωτικής Ελλάδας, γεγονός που θα αποτελέσει κίνητρο σε εκπλήρωση και συνταγματικής επιταγής. Όμως, χρειάζεται μια άλλη προσέγγιση και επανεξέταση της ρύθμισης, που αναδεικνύει καταρχήν τη στρέβλωση της αρχής της αξιοκρατίας και της ισότητας των ευκαιριών. Παράδειγμα, αν μοριοδοτούνται όλα περίπου τα νησιά το ίδιο, γιατί να μην θελήσει κάποιος να μείνει σε ένα μεγάλο νησί, εκεί που αν συμβεί και χρειαστεί περίθαλψη από το ΕΣΥ να έχει τη πιθανότητα απεύθυνσης, να έχει τη συνθήκη διαβίωσης με ασφάλεια εκεί που υπάρχει γιατρός ακόμα;

Η ολίσθηση σε αυθαίρετα συμπεράσματα είναι ο εύκολος δρόμος. Όμως, το ζητούμενο δεν είναι η απόδειξη της βαρύτητας σε έωλων επιχειρημάτων, αλλά ο πυρήνας του δικαιώματος του εργαζομένου να καλύπτεται από τη θεσμοθετημένη υποχρέωση της πολιτείας, με τρόπο που στη πράξη οι ακριτικές και δυσπρόσιτες περιοχές θα ενισχυθούν στην ανάγκη για στελέχωση των τυχόν υπηρεσιών και συνειρμικά γιατί η συνάφεια είναι δεδομένη. Καμία μοριοδότηση δεν θα παρακινήσει τον υποψήφιο στη σχετική επιλογή θέσης όταν μισθός του νεοδιόριστου υπαλλήλου παραμένει μικρότερος από το μίσθωμα κατοικίας που καλείται να καταβάλλει. Καμία ασφάλεια δεν αποπνέει η χώρα που δεν εξασφαλίζει στον οικογενειάρχη το δικαίωμα στη παιδεία, το δικαίωμα στην υγεία, που τελούν υπό τη συνταγματική εγγύηση του κράτους, πλην, όμως, είμαστε θεατές μιας ανεξέλεγκτης συρρίκνωσης και καταστρατήγησης των εν λόγω δικαιωμάτων ανάμεσα σε άλλα.

Όσον αφορά το άρθρο 18, τη πλήρωση θέσεων από τους επιτυχόντες της προκήρυξης, υπερασπιζόμαστε το αίτημα να απορροφηθούν όλοι οι επιτυχόντες από τον συγκεκριμένο διαγωνισμό του ΑΣΕΠ. Η υποστελέχωση που έχουμε είναι ικανή να καλυφθεί από τους σε καθεστώς αβεβαιότητας διαβιούντες επιτυχόντες έτους 2022, υπό τους όρους και περιορισμούς των ειδικών νομοθετικών διατάξεων που διέπουν τη διαδικασία διορισμών, erga omnes, όμως.

Όσον αφορά τα άρθρα από 31 έως 39, για το σύστημα κινήτρων και ανταμοιβής, στην Αιτιολογική Έκθεση εμφανίζεται, ότι η συγκεκριμένη θέσπιση κανόνων στοχεύει να γίνουν πιο αποδοτικές οι δημόσιες υπηρεσίες. Πως στοιχειοθετείτε η εν λόγω θέση, χωρίς να αξιολογούνται οι δομές οι ίδιες, χωρίς να αξιολογούνται τα εργαλεία, οι υποδομές που έχουν στη διάθεσή τους οι δημόσιοι υπάλληλοι; Η μετάθεση της ευθύνης της αποδοτικότητας σε αυτόν που υπηρετεί το δημόσιο, είναι ο εύκολος δρόμος της απέκδυσης ευθυνών του ίδιου του κράτους.

Τον μήνα Δεκέμβριο του περασμένου έτους, η ΠΛΕΥΣΗ ΕΛΕΥΘΕΡΙΑΣ κατέθεσε πρόταση νόμου για την επαναφορά του 13ου και 14ου μισθού, όπως ισχύει και στον ιδιωτικό τομέα. Μάλιστα, το εν λόγω ζήτημα αποτέλεσε και περιεχόμενο Επίκαιρης Ερώτησης που συζητήθηκε στο πλαίσιο Κοινοβουλευτικού Ελέγχου με Ερώτηση της ίδιας της Προέδρου μας Ζωής Κωνσταντοπούλου. Καμία όμως ευαισθητοποίηση. Οι διατάξεις περί κινήτρων και ανταποδοτικότητας, θα οδηγήσουν με μαθηματική ακρίβεια σε φαινόμενα ευνοιοκρατίας, πελατειακών σχέσεων, εξαρτήσεις των υπαλλήλων και θα δημιουργήσουν και ένα πολεμικό κλίμα μέσα στις δημόσιες υπηρεσίες, που καθόλου δεν ευνοεί την εύρυθμη λειτουργία της και την αύξηση της παραγωγικότητας.

Θα δημιουργηθούν μηχανισμοί σε μικρή κοινωνία εργαζομένων στο ίδιο περιβάλλον με συνέπεια την εντατικοποίηση στην εργασία ως αναγκαία συνθήκη. Θα υπάρξει κατακερματισμός της συλλογικής συνείδησης ακόμα. Η έλλειψη μεθοδολογικών εργαλείων σε ανόμοια υποκείμενα και αντικείμενα κρίσης, όπου υποκείμενο μπορεί να είναι ο πολύτεκνος πατέρας απέναντι στο νεότερο σε ηλικία άγαμο και άτεκνο και όπου αντικείμενο μπορεί να είναι η απονομή μιας περίπλοκης υπόθεση σύνταξης έναντι μιας απλής περίπτωσης απονομής σύνταξης.

Βέβαια, υπάρχουν σοβαρές αντιρρήσεις στο ζήτημα λειτουργίας του πληροφοριακού συστήματος κινήτρων και ανταμοιβής, γιατί έχει καταδειχθεί ότι υπάρχει πλήρης αδυναμία έκθεσης των αποτελεσμάτων των αλγορίθμων στο πλαίσιο διαφάνειας και λογοδοσίας. Ουδείς αναφέρεται στον δείκτη κινδύνου αλλοίωσης του αλγοριθμικού κριτηρίου. Όπως, αντίστοιχα, έχει από δημοσιεύματα πολλάκις εκτεθεί ότι συμβαίνει η διαδικασία εφαρμογής εξωδικαστικού μηχανισμού. Ποιος εγγυάται ότι δεν θα εξαιρεθούν από ένα σύστημα ακόμα και στρεβλής αξιολόγησης δεκάδες και εκατοντάδες συνδικαλιστικά στελέχη που συμμετέχουν σε απεργίες. Ήδη, με αφορμή τη χθεσινή κινητοποίηση ΑΔΕΔΥ, ΟΛΜΕ, ενώσεων και συλλόγων γονέων, γίναμε κοινωνοί της αυθαίρετης καθαίρεσης δεκατεσσάρων απεργών διευθυντών δημοτικών σχολείων και προϊσταμένων νηπιαγωγείων στην Περιφερειακή ενότητα Ανατολικής Αττικής από θέσεις ευθύνες, διότι διώχθηκαν επειδή ασκούσαν το συνταγματικά κατοχυρωμένο δικαίωμά τους να συμμετέχουν στην απεργία του εκπαιδευτικού κινήματος. Αντίστοιχα, το ΥΠΕΘΑ καταγγέλλουν οι εκπαιδευτικοί της ΕΛΜΕ Πειραιά ότι οι αιτήσεις μετάταξης σε όσους εκπαιδευτικούς συμμετείχαν σε απεργία - αποχή της ΟΛΜΕ - ενάντια στην αξιολόγηση, απορρίφθηκαν.

Αναφέρθηκε από τους φορείς και το επαναφέρουμε ότι στην αρμόδια επιτροπή κινήτρων και ανταμοιβής, ενώ μετέχουν εκπρόσωποι της Κυβέρνησης, εξαιρούνται εκπρόσωποι των εργαζομένων. Στην επιτροπή θα μπορούσε να συμμετέχει εκπρόσωπος τουλάχιστον της ΑΔΕΔΥ και να μην αφορά μόνο εκπροσώπους της Κυβέρνησης. Αυτό από μόνο του θεωρείται προκλητικό. Ακόμη θα πρέπει να διασφαλιστεί ότι οι όροι του διαγωνισμού στο ενδιάμεσο της διαγωνιστικής διαδικασίας, δεν θα μεταβάλλονται σε καμία κατεύθυνση. Δεν νοείται να καταργείται η προσαύξηση μοριοδότησης λόγω τυπικών προσόντων, όπως προέβλεπαν οι προκηρύξεις.

Πρόκειται για πρακτική που υπονομεύει τη διαφάνεια και αντικειμενικότητα της διαδικασίας και παραβιάζει την αρχή της δικαιολογημένης εμπιστοσύνης του διοικουμένου και την αρχή της ασφάλειας δικαίου. Η αξίωση των υποψηφίων για συνυπηρέτηση σε όλο της το περιεχόμενο επιβαλλόμενη ενέργεια από την ανάγκη ομαλής κοινωνικής συμβίωσης και ανταπόκρισης στην προστασία του θεσμού της οικογένειας.

Όμως, φρονούμε ότι υπάρχει ακόμα χώρος για απλούστευση και επιτάχυνση της διαδικασίας. Κρατική μέριμνα για τη στέγαση των υπηρετούντων στο δημόσιο σε νησιωτικούς τουριστικούς προορισμούς, καθώς και σε ακριτικές περιοχές, πρέπει να τελεί αναπόδραστα υπό την προστασία του κράτους και την οικονομική ενίσχυση με αρωγή σε όλα τα επίπεδα.

Σε ό,τι αφορά την υποστελέχωση της Υπηρεσίας Πολιτικής Αεροπορίας και την πλήρωση θέσεων κλάδου Π.Ε. Ελεγκτών Εναέριας Κυκλοφορίας στην Υπηρεσία Πολιτικής Προστασίας. Ο Πρόεδρος της Ένωσης Ελεγκτών Εναέριας Κυκλοφορίας Ελλάδος δήλωσε με παρρησία λόγου ότι ο έλεγχος εναέριας κυκλοφορίας στην Ελλάδα αντιμετωπίζει σήμερα δύο βασικές ελλείψεις. Την έλλειψη σύγχρονου εξοπλισμού και την έλλειψη προσωπικού. Η ασφάλεια των πτήσεων, η εναέρια κυκλοφορία, είναι αδιανόητο ότι τελεί σε ομηρία διάταξης νόμου που αναμένεται να ψηφιστεί για την εξυπηρέτηση της ασφάλειας της ίδιας της ζωής πρακτικά. Ήταν εντυπωσιακό ότι χρειάστηκε να εξοπλίσει το επιχείρημα για την αναγκαιότητα της ρύθμισης από την περιγραφή πυλώνων που συνηγορούν στην αναγκαιότητα θέσπισης κανόνων δικαίου για να φτάσουμε στην υλοποίηση της ενέργειας πλήρωσης των κενών σε εκτέλεση των σχετικών διατάξεων.

Από τους αριθμούς και μόνο που ανακοίνωσε σε σχέση με τις ελλείψεις ανθρώπινου δυναμικού, αλλά και τα εξειδικευμένα προσόντα που απαιτούνται για την πλήρωση αυτών των θέσεων, προκύπτει αβίαστα ότι ο αριθμός των οργανικών θέσεων είναι αντικειμενικά απαραίτητος για την εξυπηρέτηση της ζήτησης όπως σήμερα έχει διαμορφωθεί. Είναι κραυγαλέο να ακούγεται σε αυτή την αίθουσα ότι αεροδρόμιο δεν έχει κλείσει, λόγω έλλειψης προσωπικού από προσωπικές θυσίες εργαζομένων, οι οποίοι είτε αφιερώνουν τον χρόνο που δικαιούνται σε ανάπαυλα είτε μετακινούνται αυθημερόν πολλές φορές από άλλα σημεία της Ελλάδας για να καλυφθούν απρόβλεπτα κενά.

Συνεπώς, ο λόγος της υποστελέχωσης είναι συγκεκριμένος και δεν αμφισβητείται από κανέναν. Ο μη έγκαιρος προγραμματισμός προσλήψεων και ο ανεπαρκής αριθμός των προκηρυσσόμενων θέσεων, όταν τελικά φτάνουμε στο στάδιο του διαγωνισμού, είναι κορυφαίο πρόβλημα.

Τέθηκε ζήτημα ακόμα συγχρονισμού, καθώς διαδοχικές προκηρύξεις βγαίνουν αφού μεσολαβεί ένα διάστημα πολλών ετών και οι προσλήψεις δεν συμβαδίζουν με τον ρυθμό των αποχωρήσεων. Επίσης, όπως έχει δείξει παγκόσμια εμπειρία, πρέπει κατά τη διαδικασία επιλογής, να εντοπίζονται οι κατάλληλοι υποψήφιοι, οι οποίοι θα μπορέσουν να αποδώσουν καλύτερα και στο θέμα του ελέγχου της εναέριας κυκλοφορίας.

Συμπληρωματικά, σύμφωνα με όσα ανέφερε ο Πρόεδρος του Διοικητικού Επιμελητηρίου Ελλάδας για τον ν. 4940/22 με τον οποίο επανήλθε στο σύστημα αξιολόγησης η στοχοθεσία, αναφέρθηκε ότι η παρούσα Υφυπουργός υπέγραψε στις 3 Οκτωβρίου μια εγκύκλιο προς όλες τις υπηρεσίες που λέει ότι η στοχοθεσία πρέπει να τεθεί μέχρι τις 31 Οκτωβρίου του 2024. Αυτό το ζήτημα έχει οριστικοποιηθεί ή όχι ακόμα;

Επιπλέον, όταν από την αξιολόγηση υπαλλήλων λείπουν τα αντικειμενικά δεδομένα είναι προβληματικό ότι οι κρίσεις εξαρτώνται από τα υποκειμενικά, που σημαίνει ότι οι άνθρωποι που θα εμπλακούν σε διατύπωση γνώμης επιβάλλεται να έχουν κάποια χαρακτηριστικά αξιοπιστίας και αμεροληψίας. Όμως, σήμερα, στη διοικητική μας πραγματικότητα, έχει καταδειχθεί τεράστιο έλλειμμα σε επίπεδο τέτοιων αρχών. Είναι αισθητή η καταστρατήγηση του βασικού αξιακού κώδικα στην επιλογή προσώπων. Αυτό που ισχύει και καταγγέλλεται ως παθογένεια, είναι ότι πολλές θέσεις σε υπουργεία, στην κεντρική διοίκηση καλύπτονται είτε ως συνέχεια παλαιότερης ανάθεσης σε ένα μεταβατικό διάστημα είτε με καινούργια ανάθεση είτε με αναπληρώσεις.

Άρα, κατά παράβαση κάθε διάταξης νόμου ακόμα και του νόμου Κεραμέως 5062 που ορίζει ρητά τον τρόπο επιλογής διοικήσεων σε νομικά πρόσωπα δημοσίου δικαίου και στην κεντρική διοίκηση της Κυβέρνησης, εμείς αναμένουμε με τεράστιο ενδιαφέρον την έρευνα του Διοικητικού Επιμελητηρίου επί του ζητήματος, όπως σχετικά έχει αναγγελθεί και στο γραπτό υπόμνημα του φορέα. Θα έπρεπε να σας έχει προβληματίσει ότι ακόμα και στο Υπουργείο Εσωτερικών, αυτή τη στιγμή, δεν υπάρχει κανένας προϊστάμενος είτε γενικός διευθυντής είτε διεύθυνσης είτε τμηματάρχης, που να έχει προκύψει από κρίσεις από το αρμόδιο υπηρεσιακό συμβούλιο. Στο Υπουργείο Υγείας, ανέφερε ο πρόεδρος του συγκεκριμένου φορέα, η κατάσταση είναι λίγο καλύτερη. Δεκαπέντε μετρήσεις που έγιναν σχετικά πρόσφατα, ογδόντα τρεις, όμως, χωρίς κρίσεις.

Από τη στιγμή, λοιπόν, που οι προϊστάμενοι σχεδόν στο σύνολό τους είναι τοποθετημένοι με τέτοιο τρόπο, είναι προφανές, πως δεν είναι αξιόπιστοι ώστε να αναλάβουν να κατανείμουν το επίδομα σε εκείνους εκ των υπαλλήλων που έχουν και να κρίνουν ποιος έχει συμβάλλει περισσότερο και ποιος έχει συμβάλει λιγότερο στην επίτευξη των στόχων της οργανικής μονάδας. Σημειώνουμε, εδώ, πως η κρίση αυτή ενός προϊσταμένου είναι ανέλεγκτη. Επίσης, δεν υπάρχει τρόπος, δηλαδή, στον υπάλληλο να διαμαρτυρηθεί και να πει ότι εγώ συνεισέφερα, εγώ συνέβαλα και έχω αυτά τα στοιχεία σε αντίθεση με τον συνάδελφο μου ο οποίος πήρε κάποια στοιχεία ή κάποια αξιολόγηση καλύτερη. Η κατηγορία αυτή που ήδη ακούστηκε, δηλαδή, περί υπόθαλψης ευνοιοκρατίας είναι ολοφάνερη μπροστά μας με βάση αυτές τις διατάξεις.

Επίσης, κρατάμε την εξόχως σημαντική παρατήρηση ότι στη σύγχρονη εποχή οι κατευθύνσεις της επιστήμης κινούνται στο να επιβραβεύουν την απόδοση της ομάδας και όχι των ατόμων, καθώς σε μία βίαιη εποχή θα ήταν σκοπούμενη ενέργεια η ενίσχυση της συμπερίληψης, της αλληλεγγύης, της συμπλήρωσης, της υποστήριξης του έργου ενός υπαλλήλου από το έργο των υπαλλήλων με γνώμονα το κοινό συμφέρον, την εξυπηρέτηση του δημοσίου συμφέροντος στην υπηρεσία του κάθε πολίτη. Τα υπόλοιπα θα τα πούμε στην Ολομέλεια. Ευχαριστώ πολύ.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία. Αραμπατζή Φωτεινή, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών, (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Χρηστίδου Ραλλία, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Χρηστίδης Παύλος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Κτενά Αφροδίτη, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Βρεττός Νικόλαος, Ρούντας Γεώργιος, Καραγεωργοπούλου Ελένη, Δημητριάδης Πέτρος και Μπαράν Μπουρχάν.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει ο κ. Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κυρίες και κύριοι συνάδελφοι, βρισκόμαστε στη τελευταία συζήτηση ενός νομοσχεδίου του Υπουργείου Εσωτερικών, το οποίο προσπαθεί να αντιμετωπίσει ένα σοβαρό ζήτημα που αφορά τις προσλήψεις στον ΑΣΕΠ, λέγοντας, ότι επιδιώκει την επιτάχυνση και επιφέρει κάποιες τροποποιήσεις στον κώδικα περί δημοσίων πολιτικών διοικητικών υπαλλήλων, υπάλληλων νομικών προσώπων δημοσίου δικαίου και κώδικα εργασίας δημοτικών κοινοτικών υπαλλήλων και θεσπίζει και ένα σύστημα κινήτρων και ανταμοιβών για τους δημοσίους υπαλλήλους.

Θα πούμε λίγο το εξής, σε γενικές γραμμές. Πρώτα από όλα, θεωρούμε ότι μόνο με την επιτάχυνση, δεν θα καλυφθούν τα οργανικά κενά στο δημόσιο τομέα, διότι σε πολλές περιπτώσεις - το είχαμε πει και στην προηγούμενη τοποθέτησή μας - τα οργανικά προκαλούνται από το ότι οι θέσεις που προκηρύσσονται είναι λίγες. Οι προκηρύξεις δεν γίνονται εγκαίρως με αποτέλεσμα να έχουμε πάρα πολλές συνταξιοδοτήσεις και να υπάρχει συνέχεια ένα κενό οργανικό στις δημόσιες υπηρεσίες. Αυτό για εμάς δεν θα αντιμετωπιστεί επιδερμικά μόνο με την επιτάχυνση πρόσληψης μέσω ΑΣΕΠ, αλλά, θα πρέπει να υπάρχει μια πρόβλεψη για πολλές θέσεις και κυρίως να καλύπτονται τα κενά εγκαίρως, διότι σε πολλές περιπτώσεις δεν προλαβαίνουν να πληρώσουν τις συνταξιοδοτήσεις.

Τώρα, επί του νομοσχεδίου, δόθηκε ιδιαίτερη βαρύτητα στην αντίστοιχη μοριοδότηση βάσει σχεδίου εντοπιότητας. Θα θέλαμε να πούμε, όπως είπε και ο Συνήγορος του Πολίτη, υπάρχει κίνδυνος η υπερμοριοδότηση της εντοπιότητας να καταστρατηγήσει την αρχή της ισότητας και δεύτερον, δεν ξέρουμε κατά πόσον είναι εφαρμόσιμο αυτό που προβλέπεται μέσα στο νομοσχέδιο για δεκαετή συνεχή υπηρεσία σε οικείο δήμο αλλά και στη συνέχεια για πενταετή υπηρεσία στην ειδική εθνική ενότητα.

Για εμάς, προσωπικά, δεν ξέρουμε κατά πόσον το κόστος ζωής και το κόστος διαβίωσης, θα επιτρέψουν σε έναν υπάλληλο να υπηρετήσει σε τόσο μεγάλο χρονικό διάστημα, σε μια περιοχή και μάλιστα, είχαμε πει πως το πρόβλημα το μεγάλο για μας, επειδή αναφέρθηκαν και παραιτήσεις, αλλά και άτομα που δεν αποδέχονται τον διορισμό τους, είναι ότι πάρα πολύς κόσμος, πάρα πολλοί υπάλληλοι είτε δεν αποδέχονται είτε παραιτούνται, διότι ακριβώς, όταν μεταβαίνουν σε εκείνη την περιοχή, στην οποία διορίζονται, διαπιστώνουν πως ο μισθός τους δεν επαρκεί για να διαβιώσουν αξιοπρεπώς, δεν υπάρχουν οι επαρκείς υποδομές, τα ενοίκια είναι ιδιαίτερα υψηλά και σε πολλές περιπτώσεις κάποιοι από αυτούς καλούνται να επωμιστούν και το κόστος συντήρησης ακόμα και δύο σπιτιών.

Αυτό ξέρετε, αντιμετωπίζεται μόνο με αύξηση μισθών ή με κάποια ρύθμιση του κόστους διαβίωσης, μείωση του κόστους διαβίωσης. Εάν δεν γίνουν αυτοί οι δύο παράγοντες, πολύ φοβάμαι ότι μόνοι μας θα έχουμε ένα φαύλο κύκλο παραιτήσεων ή μη ανάληψης διορισμών.

Περνάω στο άρθρο 9 που είχαμε θέσει και κάποιες επιφυλάξεις, από την προηγούμενη τοποθέτησή μας. Θεωρώ λάθος, να στερείται τη δυνατότητα κάποιος, για μια τριετία, να μην συμμετάσχει σε διαγωνισμούς, όταν αρνείται ή δεν παραιτείται, εντός 12 μηνών, από την ημερομηνία πρόσληψης/διορισμού χωρίς όμως, να αναφέρεται η αιτιολογία παραίτησης.

Δηλαδή, δεν φτάνει που κάποιος υπάλληλος, ενδεχομένως να μην μπορεί να αντιμετωπίσει το κόστος διαβίωσης και να μην μπορεί να διαβιώσει εκεί που διορίζεται. Εμείς ουσιαστικά, τιμωρητικά, τον αποκλείουμε για τρία έτη, από τις διαδικασίες πλήρωσης θέσεων μονίμου προσωπικού και προσωπικού Σύμβασης Εργασίας Ιδιωτικού Δικαίου.

Δηλαδή, εμείς, ουσιαστικά, τον αποκλείουμε αυτόν τον άνθρωπο, ο οποίος ενδεχομένως και σε πάρα πολλές περιπτώσεις συμβαίνει να έχει ένα μεγάλο πρόβλημα αντιμετώπισης του κόστους διαβίωσης. Αυτό είναι πάρα πολύ σημαντικό, θεωρώ άδικο να υπάρχει μία γενίκευση, θεωρώ τουλάχιστον να προβλέπεται, ποια είναι η αιτιολογία της παραίτησης ή της μη ανάληψης διορισμού, να υπάρχει αιτιολογημένη απόφαση, για μας, προσωπικά.

Τώρα, επίσης, είχα θέσει και ένα ερώτημα για το άρθρο 16, λόγω ότι είμαι Θεσσαλονικιός. Στο άρθρο 16, επιτρέπεται, για πρώτη φορά, η δυνατότητα στο ΑΣΕΠ, να συνάπτει με την εταιρεία «ΔΕΘ-Ηelexpo» Συμβάσεις Μίσθωσης Ακινήτων, κατά παρέκκλιση του ν. 130/2003, περί μισθώσεων ακινήτων για στέγαση Δημοσίων υπηρεσιών και δεύτερον, να συνάπτει επίσης και Συμβάσεις Προμηθειών και Παροχής Υπηρεσιών με απευθείας ανάθεση κατά παρέκκλιση επίσης, του ν. 4412/2016.Θα ήθελα, σας παρακαλώ πολύ, το Υπουργείο, να μας διευκρινίσει, τι το ιδιαίτερο υπάρχει στη «ΔΕΘ-Ηelexpo» και πρέπει να υπάρξουν παρεκκλίσεις με ειδική νομοθετική παρέμβαση; Τι πρέπει, δηλαδή, τι ιδιαίτερο υπάρχει για τη «ΔΕΘ-Ηelexpo»;Γιατί είμαι Θεσσαλονικιός και μου έκανε μεγάλη εντύπωση αυτή η διάταξη που είναι αποκλειστικά για τον συγκεκριμένο Φορέα.

Δεν έχω καταλάβει ακόμα ποια είναι η ιδιαιτερότητα, βασικά;

Επίσης, είχαμε πει για το άρθρο 18, πως και εμείς είμαστε υπέρ του να υπάρξει απορρόφηση των επιτυχόντων της Προκήρυξης 2Γ/2022, ακούσαμε και τους εκπροσώπους τους, εκφράσανε την αγωνία τους.

Για εμάς, θεωρώ ότι είναι λάθος να μην αναπληρώνεται η δεξαμενή των υποψηφίων από αυτούς τους ανθρώπους, οι οποίοι έδωσαν ένα πολύ ιδιαίτερα απαιτητικό διαγωνισμό, πέτυχαν και τώρα αυτή στιγμή κάθονται και περιμένουν να διοριστούν, δηλαδή, ουσιαστικά βρίσκονται σε ομηρία. Για μας, θα πρέπει να δοθεί προτεραιότητα σε αυτούς τους ανθρώπους πριν προκηρυχθεί τίποτε άλλο.

Επίσης, όσον για αφορά το μπόνους παραγωγικότητας, είχαμε πει πως, με ένα μπόνους παραγωγικότητας, το οποίο, όπως αναφέρεται μέσα, φορολογείται και επιβάλλονται ασφαλιστικές εισφορές, το οποίο ουσιαστικά, στο τέλος, δεν θα μείνει τίποτα στον εργαζόμενο, ελάχιστα. Δεν ξέρουμε εάν κατά πόσον θα αυξηθεί η παραγωγικότητα; Κατά την άποψή μας, οι εργαζόμενοι στο Δημόσιο Τομέα, δεν θα πρέπει να αντιμετωπίζονται συλλήβδην, ως οι τεμπέληδες, οι αντιπαραγωγικοί. Θα πρέπει να αντιμετωπίζονται ως άτομα που είναι καλοπροαίρετα και θέλουν να προσφέρουν στο κοινό καλό. Επίσης, δεν ξέρω κατά πόσο θα συμβάλει το μπόνους παραγωγικότητας, όταν το κόστος ζωής είναι ιδιαίτερα υψηλό; Κατά την άποψή μας, θα πρέπει να υπάρξει αύξηση μισθών. Θα ήταν καλύτερο αυτό παρά να δίνετε τα μπόνους παραγωγικότητας τα οποία όπως είπα, φορολογούνται και δεν ξέρω στο τέλος τι θα περισσέψει, βασικά;

Για μας, λοιπόν, δεν θεωρούμε ότι το μπόνους παραγωγικότητας θα αποτελέσει επαρκή λόγο για αύξηση παραγωγικότητας στον δημόσιο τομέα όταν, δε, υπάρχει και έλλειψη υλικοτεχνικού εξοπλισμού, όταν οι συνθήκες, σε πολλές περιπτώσεις, οι κτιριακές, είναι πάρα πολύ κακές, δεν ξέρω κατά πόσον θα συμβάλει στην επιτάχυνση παραγωγικότητας στο Δημόσιο;

Και, επίσης, θα ήθελα να πω και κάτι ακόμα, μας έκανε και μας πολύ μεγάλη εντύπωση, το γεγονός ότι υπάρχουν μεγάλες ελλείψεις στους ελεγκτές εναέριας κυκλοφορίας. Προβλέπει, μεν, το άρθρο πλήρωση θέσεων, όμως, θα ήθελα να πω ότι ξέρετε, η αεροπορική ασφάλεια είναι κάτι πάρα πολύ σημαντικό και όταν άκουσα τον εκπρόσωπο της να μιλά για κενά και για προβλήματα λειτουργίας στα αεροδρόμια, με έπιασε προβληματισμός.

Διότι, ξέρετε; Η έλλειψη οργανικών θέσεων στους Ελεγκτές Εναέριας Κυκλοφορίας σχετίζεται με την ασφάλεια των επιβατών, των πιλότων και του εργαζόμενου στα αεροπλάνα. Για εμάς, είναι πάρα πολύ σημαντικό να υπάρξει άμεση πλήρωση, διαφορετικά, δεν θέλω να σκέφτομαι τι μπορεί να συμβεί.

Σε γενικές γραμμές, όπως είπα, το νομοσχέδιο προσπαθεί, με κάποια επιφανειακά άρθρα, να αντιμετωπίσει μια πληθώρα ζητημάτων, δεν νομίζω, όμως, ότι εκπληρώνει τον σκοπό του. Επιβάλλει κάποιες, κατά την άποψή μας, λανθασμένες τιμωρητικές διατάξεις εις βάρος κάποιων ατόμων που, όπως είπα, δεν αποδέχονται τον διορισμό τους ή παραιτούνται χωρίς να αναφέρεται η συγκεκριμένη αιτιολογία και θεωρώ πως δεν θα λυθεί το θέμα των κενών στον δημόσιο τομέα, διότι, όπως είπα, το βασικό πρόβλημα, η βασική αιτία του προβλήματος είναι αλλού. Είναι στο ότι δεν υπάρχουν αρκετές θέσεις που προκηρύσσονται, υπάρχει μεγάλος αριθμός συνταξιοδοτήσεων, δεν αναπληρώνονται εγκαίρως με αποτέλεσμα, πολύ φοβάμαι, ότι με τέτοιες αποσπασματικές ρυθμίσεις, θα είμαστε μονίμως μέσα σε ένα φαύλο κύκλο ελλείψεων στο δημόσιο.

Για τα υπόλοιπα ζητήματα, θα τοποθετηθούμε στην Ολομέλεια.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει ο κ. Φόρτωμας.

**ΦΙΛΛΙΠΟΣ ΦΟΡΤΩΜΑΣ:** Κύριε Υπουργέ, κυρίες και κύριοι συνάδελφοι, συζητούμε σήμερα ένα πολύ σημαντικό νομοσχέδιο το οποίο αφορά μεταξύ άλλων την επιτάχυνση πρόσληψης μέσω ΑΣΕΠ για το σύστημα κινήτρων αλληλεγγύης αλλά και της ανταμοιβής δημοσίων υπαλλήλων και λοιπές διατάξεις για τη βελτίωση λειτουργίας της Δημόσιας Διοίκησης.

Το παρόν νομοσχέδιο περιέχει πλήθος σημαντικών διατάξεων, εγώ, όμως, θα ήθελα να σταθώ ειδικά στη διάταξη που αφορά την ενίσχυση της μοριοδότησης για την εντοπιότητα στους διαγωνισμούς του ΑΣΕΠ για την πρόσληψη σε φορείς δημοσίου, σε νησιωτικούς, ορεινούς και ηπειρωτικούς δήμους της χώρας, προκειμένου να διευκολυνθεί όλη η στελέχωση με ανθρώπινο δυναμικό το οποίο κατοικεί μόνιμα στις περιοχές αυτές.

Άκουσα και την όλη κριτική που ασκήθηκε κατά την επεξεργασία του νομοσχεδίου στην Επιτροπή μας, και νομίζω ότι όλη η κριτική αυτή αναδεικνύει την έκταση του προβλήματος. Ενός μεγάλου προβλήματος, το οποίο έχει να αντιμετωπίσει το Υπουργείο Εσωτερικών αλλά και συνολικά όλοι μας ως κοινωνία. Ενός προβλήματος που για να επιλυθεί απαιτεί την στάθμιση πολλών δεδομένων. Όποιος γνωρίζει τα προβλήματα υποστελέχωσης ορεινών αλλά και νησιωτικών περιοχών γνωρίζει πολύ καλά ότι στην όλη στάθμιση αυτή η ενίσχυση της εντοπιότητας είναι μονόδρομος, παρόλο, που είναι κατανοητές οι όποιες ανησυχίες υπάρχουν και έχουν διατυπωθεί.

Όμως, όσοι καταγόμαστε από νησιά ειδικά, όπως εγώ, εν προκειμένω, στις Κυκλάδες, όλοι γνωρίζουμε πολύ καλά τα προβλήματα. Ερχόμαστε καθημερινά αντιμέτωποι με το πρόβλημα της τραγικής υποστελέχωσης βασικών και νευρολογικών δομών λειτουργίας του κράτους. Η οποία αυτή υποστελέχωση είναι οριζόντια και διατρέχει όλες τις λειτουργίες του κράτους, κυρίες και κύριοι συνάδελφοι, δεν περιχαρακώνεται μόνο σε ένα τομέα.

Στις Κυκλάδες, λείπει προσωπικό από τα νοσοκομεία, από τα σχολεία, από τις επαγγελματικές σχολές, από τις δημόσιες υπηρεσίες, από τον ΕΦΚΑ από τα διάφορα κτηματολογικά γραφεία. Λείπει προσωπικό γιατί δεν προκηρύσσονται θέσεις; Όχι, κάθε άλλο. Θέσεις προκηρύσσονται και πάλι δύσκολα καλύπτονται, γιατί υπάρχουν κενά. Γιατί, όμως, συμβαίνει αυτό; Γιατί, ακόμα και προσπάθειες για την αύξηση μισθών, όπως π.χ. στους κλάδους της υγείας, δεν φέρνουν τα επιθυμητά αποτελέσματα.

Άρα, λοιπόν, τι φταίει; Πώς μπορεί κάποιος να επιλύσει αυτό τον «γόρδιο δεσμό»; Με την ενίσχυση μοριοδότησης και με την εντοπιότητα δίνεται κάποια λύση, και κατά τη γνώμη μου, είναι και για το λόγο αυτό το Υπουργείο Εσωτερικών μια πολύ σημαντική παρέμβαση και οφείλονται πολλά συγχαρητήρια, γιατί τολμάει σήμερα με το παρόν νομοσχέδιο.

Τολμά, γιατί όσοι έχουν αμφιβολίες για την αναγκαιότητα του μέτρου πρέπει να επισκεφθούν άμεσα τις περιοχές μας και να μιλήσουν με τον κόσμο αλλά και αυτούς οι οποίοι δουλεύουν γύρω από αυτές τις εν προκειμένω υπηρεσίες. Απουσιάζει προσωπικό σε όλη τη διοίκηση και οριζόντια, και μάλιστα, όχι κατά τρόπο ανεκτό κυρίως αριθμητικά, δηλαδή, χωρίς το κενό να μπορεί να αναπληρωθεί από άλλους εργαζόμενους ίδιας θέσης αλλά και ίδιας ειδικότητας.

Όποιος έχει την παραμικρή επαφή με τις Κυκλάδες, αυτό το ξέρει πολύ καλά. Ακόμα και άνθρωποι οι οποίοι διορίζονται και αποδέχονται τη θέση αντιμετωπίζουν τρομερές δυσκολίες να βρουν σπίτι, δεν έχουν τον κοινωνικό τους περίγυρο γύρω τους, με αποτέλεσμα όπως είναι αντιληπτό να υπάρχουν σοβαρές δυσκολίες και στη δημιουργία οικογένειας αλλά και στην ανάπτυξη της συνολικά κοινωνικής τους ζωής. Σημειωτέον, ότι η μοριοδότηση των 40 μορίων που εισάγεται με το παρόν νομοσχέδιο, δεν λαμβάνει χώρα χωρίς αντίβαρο. Ποιο είναι αυτό; Ειδικότερα, ως εύλογο αντίβαρο λαμβάνουν οι εν λόγω υποψήφιοι την αύξηση μοριοδότησης, η οποία καθορίζεται από τη συνολική υποχρεωτική 15ετή παραμονή και η οποία διασπάται σε παραμονή δεκαετούς διάρκειας στις υπηρεσίες εντός γεωγραφικών ορίων του δήμου του οποίου έγινε χρήση κριτηρίου εντοπιότητας και σε παραμονή πενταετούς διάρκειας σε υπηρεσίες της περιφερειακής ενότητας όπου βρίσκεται ο οικείος δήμος διορισμού.

Θα ήθελα να επισημάνω ότι αντιλαμβάνομαι την όλη ανησυχία η οποία διατυπώθηκε και σε προηγούμενες Επιτροπές σχετικά με την υπερμοριοδότηση της εντοπιότητας και τον φόβο μήπως αυτό πλήξει την αρχή της ισότητας αλλά και της αξιοκρατίας. Σας καλώ, λοιπόν, να έρθετε και στον νομό Κυκλάδων, αλλά γενικά στις ευρύτερες νησιωτικές περιοχές και να περιηγηθείτε σε σχολεία, νοσοκομεία, δημόσιες υπηρεσίες και να ακούσετε τις ιστορίες όσων δημοσίων υπαλλήλων μένουν πίσω σε δομές, οι οποίες υπολειτουργούν πολλές φορές, είναι υποστελεχωμένες, αλλά και τις ιστορίες όσων θέλουν να φύγουν. Είμαι, λοιπόν, σίγουρος ότι μόλις ακούσετε αυτές τις ιστορίες κυρίως συμβολίζεται με την Κυβέρνηση και με εμάς, ότι η ενίσχυση της μοριοδότησης είναι η μόνη ρεαλιστική και απτή λύση αυτή τη στιγμή και εγώ προσωπικά χαιρετίζω με πολύ μεγάλη χαρά την επικείμενη νομοθέτηση της. Ένα πάγιο επίσης αίτημα, το οποίο αφορά εμάς και όσους κυρίως λειτουργούμε γύρω από τα προβλήματα της νησιωτικότητας.

Τώρα, θέλω να σταθώ σε δύο ακόμα σημεία του παρόντος νομοσχεδίου, το οποίο θεωρώ σημαντικό και με αυτό να κλείσω. Το νομοσχέδιο προβαίνει σε μια εξαιρετικά σημαντική μεταρρύθμιση στον δημόσιο τομέα, στην καθιέρωση ενός πάγιου και ολοκληρωμένου συστήματος κινήτρων και ανταμοιβής δημοσίων υπαλλήλων, με την απόδοση χρηματικής ανταμοιβής σε υπαλλήλους οι οποίοι έχουν συνδράμει στην υλοποίηση στόχων, οι οποίοι τίθενται κυρίως από τους Υπουργούς ή από τους επικεφαλής Ανεξάρτητων Αρχών. Νομίζω, ότι όλη η σημασία του είναι προφανής και όχι μόνο θα κινητροδοτήσει αλλά και θα ανταμείψει εργαζόμενους στον ευρύτερο δημόσιο τομέα, κατά τρόπο έμπρακτο.

Τέλος, προφανής είναι και η αξία μιας ακόμα ρύθμισης, αυτής που αφορά τους ΑΜΕΑ συμπολίτες μας και νομίζω ότι κάτι τέτοιες διατάξεις αποδεικνύουν ότι η άσκηση κοινωνικής πολιτικής είναι πρόταγμα και επίσης προτεραιότητα για την Κυβέρνηση του Κυριάκου Μητσοτάκη και της Νέας Δημοκρατίας. Στο παρόν νομοσχέδιο, λοιπόν, έχουμε μια διπλή μέριμνα για τα άτομα με ειδικές ανάγκες, αφενός μεν από τις διατάξεις προωθείται η επιτάχυνση καθορισμού των προβλεπόμενων θέσεων από κάθε φορέα για τα άτομα αυτά, η κάλυψη δε των θέσεων αυτών αλλά και η γρήγορη τοποθέτησή τους και αφετέρου, ορίζεται ότι προτάσσονται για το διορισμό εκείνοι οι υποψήφιοι έχουν επ’ αόριστον πιστοποιημένη αναπηρία τουλάχιστον 50%.

Θα ήθελα, λοιπόν, για μια ακόμα φορά να πω ένα μεγάλο ευχαριστώ και στην ηγεσία του Υπουργείου Εσωτερικών, αλλά πολύ περισσότερο και στην Υφυπουργό, για την εξαιρετική δουλειά για την ικανοποίηση ενός πάγιου αιτήματος, αυτού της ενίσχυσης της μοριοδότησης της εντοπιότητας, αλλά και για τις λοιπές διατάξεις που αποτελούν τομή για τη δημόσια διοίκηση.

**ΧΑΡΑΛΑΜΠΟΣ ΑΘΑΝΑΣΙΟΥ(Προεδρεύων της Επιτροπής)**: Τον λόγο έχει ο κ. Βρεττός.

**ΝΙΚΟΛΑΟΣ ΒΡΕΤΤΟΣ:** Θέλω να κάνω μια τοποθέτηση, τα έχει πει ο Αγορητής μας και μια σημείωση, για την κυρία Υφυπουργό, είχαμε ετοιμάσει μία επίκαιρη ερώτηση για ένα θέμα, το οποίο έχει να κάνει με την «Αναστολή μείωση προσωπικής διαφοράς κατά την μισθολογική εξέλιξη των υπαλλήλων», αλλά ήρθε το νομοσχέδιο και νομίζω ότι, στα πλαίσια μιας προσπάθειας που δείχνετε να κάνετε, εμείς δεν την πιστεύουμε, δηλαδή δεν πιστεύουμε ότι θα είναι αποτελεσματική, γιατί το παραδέχεστε εσείς, η ίδια η ηγεσία του Υπουργείου, πιστεύοντας ότι αυτή τη στιγμή, ο δημόσιος τομέας είναι βαριά πληγωμένος, υποστελεχωμένος και αδιάφορος. Αυτή είναι η άποψη του Υπουργείου, γι αυτό και φέρνει αυτό το νομοσχέδιο, δίνοντας κίνητρα, μπόνους, έτσι, ώστε, να κινητοποιήσει ανθρώπους που δεν περιμένουν καμία κινητοποίηση, περιμένουν απλώς δικαιοσύνη και ισότητα και όραμα. Αν δεν υπάρξει όραμα, δεν μπορεί να υπάρξει, κατά τη δική μας εκτίμηση, όποια βοηθητική διαδικασία και να ‘ναι που στην ουσία έχει τα χαρακτηριστικά φιλοδωρήματος, μέσα από μια διαδικασία που θα τα πούμε και στην Ολομέλεια όσον αφορά την πολιτική μας θέση.

Θα ήθελα, όμως, να σημειώσω ότι τελικά, στο άρθρο 35, στον κύκλο ανταμοιβής δημοσίων υπαλλήλων, εκεί που θέλουμε να εντάξουμε την παρατήρηση αποκατάστασης μιας αδικίας μεταξύ εργαζομένων του Δημοσίου, να σημειώσω, στο άρθρο 35, στο δεύτερο άρθρο, στο τελείωμα, παίρνω την παράγραφο «Ειδικά για τις Ανεξάρτητες Αρχές και με την επιφύλαξη του άρθρου 59, στο ίδιο Πληροφοριακό Σύστημα και για τον ίδιο σκοπό, ο κατά περίπτωση επικεφαλής τους δύναται να θέτει και να καταχωρίζει στόχους ουσιαστικής συμβολής στη βελτίωση της καθημερινότητας των πολιτών και στην αποστολή έκαστης Ανεξάρτητης Αρχής».

Μα, γι’ αυτό δε νομοθετήθηκαν οι Ανεξάρτητες Αρχές; Για να παρακάμψουν κακοδαιμονίες;

Τώρα, ερχόμαστε και διαπιστώνουμε ότι και στις Ανεξάρτητες Αρχές, πολύ σύντομα, δεν είναι παλιός θεσμός. Χρειάζεται να έρθετε εσείς, με κίνητρα, μπόνους, για να τις κάνετε να δουλέψουν. Άρα, αλλού είναι το πρόβλημα, θα τοποθετηθούμε πολιτικά.

Όμως, επειδή ακούτε και θα αποδείξετε κιόλας, αν πιστεύετε ότι είναι το «αίτημα εργαζομένων» δίκαιο, θα σας διαβάσω μια πρόχειρη σύντομη επίκαιρη, όπως την είχαμε ετοιμάσει, για να μπορείτε να έχετε τα στοιχεία «Σύμφωνα με το σχέδιο νόμου του Υπουργείου Εσωτερικών που αφορά στο σύστημα στοχοθεσίας, αξιολόγησης και ανταμοιβής, για την ενίσχυση της αποτελεσματικότητας της δημόσιας διοίκησης και άλλες διατάξεις για το ανθρώπινο δυναμικό του δημοσίου τομέα και συγκεκριμένα το άρθρο 28, περί αναστολή του ν. 4940, αριθμός ΦΕΚ Α-112/14/06/2022. Αυτό ήταν στο προηγούμενο νόμο και σας λέω, δεν ήταν επίκαιρο, αλλά είχαμε βάση την επίκαιρη ερώτηση, αλλά νομίζω ότι, αν θέλετε και το βρείτε δίκαιο το «αίτημα εργαζομένων», θα το εντάξετε στο άρθρο 35, νομίζω, στον κύκλο ανταμοιβής δημοσίων υπαλλήλων. Τι έλεγε αυτό, στο άρθρο 28, περί «Αναστολή μείωση προσωπικής διαφοράς κατά τη μισθολογική εξέλιξη των υπαλλήλων»; «Αναστέλλεται από 1ης.6.2022 και μέχρι τις 31.5.2024, η εφαρμογή του τέταρτου εδαφίου της παρ. 1 του άρθρου 27 του ν. 4354/2015 (προγενέστερου νόμου). Με απόφαση του Υπουργού Οικονομικών, δύναται να αναπροσαρμόζεται η καταληκτική ημερομηνία αναστολής».

Δηλαδή, είχε το δικαίωμα ο Υπουργός Οικονομικών να δώσει «αναστολή μείωση προσωπικής διαφοράς κατά τη μισθολογική», από 1ης.6.2022 που έλεγε ο νόμος, τότε, δηλαδή, που άρχισε η εφαρμογή του, μέχρι και τις 31.5.2024.

Πάρα πολλοί εργαζόμενοι, ίσως ακόμα και στη Βουλή, αλλά και σε άλλα Υπουργεία, σε σχέση με την προτεινόμενη ρύθμιση, εσείς, η Κυβέρνηση, η ίδια η Κυβέρνηση, σωστά επιχειρούσε την αποτροπή των επιβαρυντικών παραγόντων που διαπιστώνονται κατά τη μισθολογική εξέλιξη των υπαλλήλων και υπάρχει η δυνατότητα αναπροσαρμογής της ημερομηνίας αναστολής, λόγω ότι τα εαρινά- γιατί το ζητάνε κάποιοι εργαζόμενοι- ακαδημαϊκά εξάμηνα και το κλείσιμο των βαθμολογιών, ολοκληρώνονται τον Ιούλιο ή και τον Αύγουστο. Θυμίζω ότι βάσει της διάταξης αυτής, η αναστολή ίσχυε μέχρι τις 31.5.2024. Δηλαδή, κάποιοι εργαζόμενοι δημόσιοι που είχαν τη δυνατότητα να έχουν ένα πτυχίο, έτσι, ώστε, να προάγουν και τη δική τους προσωπική κατάρτιση, αλλά και αυτή η κατάρτιση, μέσα στο Υπουργείο, εσείς είχατε βάλει, η Κυβέρνηση, ένα όριο «31.5.2024».

Άρα, αποκλείατε, για κάποιους λόγους που εσείς ξέρετε, φαντάζομαι, χωρίς σκοπό, δεν νομίζω ότι ήταν «φωτογραφικό» αυτό ίσως να ήταν μια αμέλεια, κάποιους συναδέλφους σας, λέω, για τους εργαζόμενους οι οποίοι τελείωνε η χρονιά τους, τον Ιούνιο, τον Ιούλιο και τον Σεπτέμβριο, για όσους δεν μπόρεσαν. Αν υπολογίσετε ότι σε αρκετές σχολές λόγω των καταλήψεων σχετικά με τον τρόπο νομοθέτησης περί ιδιωτικών πανεπιστημίων πολλοί καθυστέρησαν πολλές εξετάσεις και είναι γνωστό αυτό, δεν λέμε κάτι. Επομένως, υπάρχουν εργαζόμενοι στα Υπουργεία, στον ευρύτερο δημόσιο τομέα που ζητάνε αυτή η παράταση που είναι δικαίωμα να την εντάξετε σε αυτό το νομοσχέδιο.

Επομένως, υπάρχουν εργαζόμενοι στα Υπουργεία, στον ευρύτερο δημόσιο τομέα, που ζητάνε αυτή η παράταση που είναι δικαίωμα να εντάξετε σε αυτό το νομοσχέδιο και να μην αδικηθούν από συνθήκες για τις οποίες δεν ήταν οι ίδιοι υπεύθυνοι, γιατί καθυστέρησαν οι εξετάσεις λόγω των καταλήψεων, επομένως, αν εσείς που έχετε αυτή την εμπειρία καταλάβετε ότι το αίτημα είναι δίκαιο, εγώ θα σας καταθέσω το προσχέδιο που είχαμε κάνει προτού έρθει το νομοσχέδιο, δεν προλάβαμε να καταθέσουμε, αλλά εξηγούμε ακριβώς με ποιον τρόπο και για ποιο λόγο θα μπορούσατε να το εντάξετε στο άρθρο 35 που μιλάει για κύκλο ανταμοιβής δημοσίων υπαλλήλων και στο άρθρο 36 που έχει τη διαδικασία καταβολής αμοιβής ανά δικαιούχο υπάλληλο, έτσι ώστε να μην αδικήσετε κάποιον εργαζόμενο του δημοσίου που έκανε πράξη να καταρτιστεί, αυτό είναι προς τιμήν του, αλλά και προς όφελος του δημοσίου και να μην αδικηθεί, για να μην υπάρχουν διαφορετικές ταχύτητες ενώ παρέχουν το ίδιο έργο στις ίδιες συνθήκες με τα ίδια προσόντα.

Θέλω να καταθέσω, πρόχειρο είναι και ελπίζω να το δείτε στο δικό σας πνεύμα, δηλαδή που είναι άρετε αδικίες. Εμείς δεν πιστεύουμε για την αποτελεσματικότητα, δεν είμαστε αντίθετοι στην πρόθεση σας να διορθώσετε κάτι που είναι βαριά ασθενής και είναι ο τρόπος λειτουργίας του δημοσίου, αλλά στο πλαίσιο αυτό σας δίνεται η δυνατότητα να διορθώσετε και μία αδικία σε σχέση με τους συναδέλφους που εργάζονται στον ίδιο εργασιακό χώρο, με το ίδιο αντικείμενο, με τα ίδια προσόντα και με τις ίδιες δυνατότητες.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει η κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Κυρία Υφυπουργέ, κυρίες και κύριοι συνάδελφοι, ευχαριστώ για τη δυνατότητα που δίνετε να παρέμβω στην Επιτροπή σας. Θα ήθελα, λοιπόν, να χαιρετίσω τη νομοθετική πρωτοβουλία του Υπουργείου για το συζητούμενο νομοσχέδιο και να κάνω τρεις συγκεκριμένες αναφορές – παρατηρήσεις. Αναφέρομαι, πρώτον, στο άρθρο 56 του συζητούμενου νομοσχεδίου, για τη ρύθμιση της απόσπασης στο πλαίσιο της συνυπηρέτησης. Πρόκειται για μια θετικότατη παρέμβαση, γιατί, ουσιαστικά, είναι μια προσπάθεια για την ενδυνάμωση του νόμου της συνυπηρέτησης με στόχο να προστατεύσει και να προασπίσει το θεσμό της οικογένειας που τόσο πολύ δοκιμάζεται στις μέρες μας. Ευελπιστούμε η νομοθετική ρύθμιση να βάλει ένα τέλος, κυρία Υφυπουργέ, στην γραφειοκρατία, στις καθυστερήσεις, στις ατέρμονες αναμονές για σύγκληση Υπηρεσιακών Συμβουλίων, την στιγμή που οι υποψήφιοι συνυπηρετούντες δημόσιοι υπάλληλοι, το παντρεμένο ζευγάρι είχαν και έχουν όλες τις προϋποθέσεις απόσπασης στον τόπο τον κοινό με τον ή την σύζυγο, πολλές όμως από αυτές τις υποθέσεις βρίσκονται σε ένα καθεστώς ατέρμονης, όπως είπα, αναμονής. Η σαφής προθεσμία του ενός μηνός από την υποβολή της αίτησης αλλά και η εφαρμογή του παρόντος στις εκκρεμείς υποθέσεις, αιτήσεις θα δώσει λύσεις σε ένα υπάρχον πρόβλημα που ταλανίζει, όπως προ είπα, την ελληνική οικογένεια.

Στην σωστή κατεύθυνση είναι και όλες οι επικείμενες ρυθμίσεις επίσπευσης και σύντμησης της διαγωνιστικής διαδικασίας των διορισμών από το Ανώτατο Συμβούλιο Επιλογής Προσωπικού με στόχο αφενός την πλήρωση των αναγκαίων θέσεων στις δημόσιες υπηρεσίες, όσοι προερχόμαστε από την Ελληνική Περιφέρεια αυτό το ζούμε πολύ έντονα στο «πετσί» μας, αφετέρου την πρόσληψη τελικά και την εργασία των επιτυχόντων. Ιδιαιτέρως όμως θέλω να σταθώ στο θέμα της ενίσχυσης της μοριοδότησης βάσει του κριτηρίου της εντοπιότητας.

Κύρια Υφυπουργέ, προερχόμενη από ένα νομό που δημογραφικά «αιμορραγεί», τον ακριτικό Νομό Σερρών που στην τελευταία απογραφή απώλεσε το 14,2% του πληθυσμού του βρισκόμενος στη δεύτερη θέση μετά τα Γρεβενά, στη δεκάδα των Νομών της χώρας με τη μεγαλύτερη δημογραφική συρρίκνωση, τον ακριτικό Νομό Σερρών που έχει το θλιβερό ρεκόρ οι 2 από τους 7 Δήμους του να βρίσκονται στην 1η πεντάδα των Δήμων της χώρας που έχουν τη μεγαλύτερη δημογραφική συρρίκνωση - Δήμος Νέας Ζίχνης -33% στην τελευταία απογραφή, Δήμος Ηράκλειας -26% στην τελευταία απογραφή - δε μπορώ να μη χαιρετίσω τη γενναία μοριοδότηση, με 20 μονάδες, των μεσαίων Ηπειρωτικών Δήμων όλης της χώρας και κατά 40 μονάδες των μικρών ορεινών μειονεκτικών Δήμων.

Όποιος επισκέπτεται την Ελληνική Περιφέρεια, τα χωριά μας, δυστυχώς, διαπιστώνει ότι αυτά ερημώνουν κυριολεκτικά, μετατρέπονται σε «κουφάρια». Είναι αναγκαίες, λοιπόν, τέτοιες γενναίες νομοθετικές παρεμβάσεις. Η συγκεκριμένη είναι ένα φιλόδοξο πρακτικό βήμα για την αντιμετώπιση του μεγαλύτερου κοινωνικού ζητήματος που αυτή τη στιγμή απασχολεί τη χώρα και δεν είναι άλλο από το δημογραφικό.

Κυρία Υφυπουργέ - το έχω επικοινωνήσει και στον Υπουργό, τον κ. Λιβάνιο - θα πάω ένα βήμα παραπάνω κάνοντας μια συγκεκριμένη πρόταση. Δείτε τα αμείλικτα δημογραφικά δεδομένα της τελευταίας δεκαετίας και κοιτάξτε να εισάγετε μια ειδική κατηγορία αυτής της ενισχυμένης μοριοδότησης των 40 μονάδων που εισάγεται στο παρόν νομοσχέδιο σε όλη την Επικράτεια. Που; Όπου, η πληθυσμιακή τους συρρίκνωση αγγίζει ή ξεπερνά το 20% με βάση την τελευταία απογραφή. Θα είναι μια αποφασιστική κίνηση για την αντιμετώπιση της εκροής του πληθυσμού, της αστυφιλίας, της ενίσχυσης στην πράξη της Ελληνικής Περιφέρειας και της Ελληνικής Οικογένειας, για την οποία έχει δεσμευτεί η Κυβέρνηση του Κυριάκου Μητσοτάκη.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Κυρία Υπουργέ, έχετε τον λόγο.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Να ευχαριστήσω θερμά τον Εισηγητή μας για την εμπεριστατωμένη δουλειά που έχει κάνει και για την πραγματικά συνθετική του διάθεση, ο οποίος επεσήμανε με τον καλύτερο δυνατό τρόπο όλα τα αντικείμενα που άπτονται του νομοσχεδίου.

Θα ήθελα, κύριε Πρόεδρε, να τοποθετηθώ απέναντι στις εισηγήσεις όσων Κομμάτων είχαμε εδώ τις τοποθετήσεις ξεκινώντας από το ΣΥΡΙΖΑ. Εντυπωσιάζομαι ιδιαίτερα που το ΣΥΡΙΖΑ το «έπιασε ο πόνος» για τη Δημόσια Διοίκηση. Γιατί το λέω αυτό; Στα 5 χρόνια που ήταν Κυβέρνηση, ψήφισε για τα ζητήματα Δημόσιας Διοίκησης 5 νομοσχέδια, εκ των οποίων το 1 ήταν μια κύρωση συμφωνίας.

Σε ό,τι αφορά, δε, συγκεκριμένα το ΑΣΕΠ, την ενίσχυση του ρόλου του, τον τρόπο λειτουργίας, τις διαδικασίες προσλήψεων, αφιέρωσε το 2019, παρακαλώ - από το 2015 - 7 ολόκληρες διατάξεις, εκ των οποίων η μία ήταν για την αποζημίωση της Ολομέλειας, η άλλη ήταν για την υπερωριακή απασχόληση και η τρίτη σχετιζόταν με τα ζητήματα στελέχωσης των οργάνων των επιλογών προϊσταμένων, για το οποίο θα αναφερθώ και αργότερα. Είχε περισσότερη αγωνία να νομοθετήσει φωτογραφικές διατάξεις μοριοδοτήσεων, προκειμένου να επιβαρυνθεί το ΑΣΕΠ με φοβερό φόρτο, με ειδικές μοριοδοτήσεις οι οποίες δημιούργησαν τρομερά προβλήματα και οι οποίες στο τέλος έπεσαν στο ΣΤΕ.

Άρα, το γεγονός ότι γίνεται κριτική στην προσπάθεια της Κυβέρνησης του Κυριάκου Μητσοτάκη που από το 2021 θεσμοθέτησε τον Πανελλήνιο Γραπτό Διαγωνισμό ως τον κανόνα και, επί της ουσίας, να μπορούμε αυτή τη στιγμή να έχουμε τη δυνατότητα να βλέπουμε που χρειάζονται βελτιώσεις και να παρεμβαίνουμε στοχευμένα, πραγματικά, δεν καταλαβαίνω πώς είναι δυνατόν να «είμαστε αρνητικοί» απέναντι σε αυτό.

Το είπε και ο Υπουργός την προηγούμενη φορά, δεν είμαστε δογματικοί να θεωρούμε ότι, γράφτηκε ένας νόμος στις «Πλάκες του Μωησέως» και δεν μπορούμε να διορθώσουμε κάτι γιατί περνάει ο καιρός και μπορεί να εντοπίσουμε κάποια προβλήματα. Δεν καταλαβαίνω, λοιπόν, για ποιο λόγο αυτό είναι μεμπτό, ιδίως όταν είναι προς τη θετική κατεύθυνση διεκπεραίωση των διαδικασιών προσλήψεων όσο το δυνατόν γρηγορότερα.

Δεύτερο κομμάτι. Χαίρομαι πολύ που η εκπρόσωπος του ΣΥΡΙΖΑ αναγνώρισε ότι δεν αμφισβητείται η συνταγματικότητα της αύξησης της εντοπιότητας. Νομίζω ότι και ο Υπουργός τοποθετήθηκε στην προηγούμενη συνεδρίαση. Πέραν από το κομμάτι της αξιοκρατίας, υπάρχει και το ζήτημα της προστασίας των νησιών και των ορεινών όγκων της χώρας μας. Άρα, για εμάς, αυτή η επιλογή επί της ουσίας της ενίσχυσης της τοπικής κοινωνίας είναι πάρα πολύ σπουδαία.

Εδώ, να ξεκαθαρίσω μια παρανόηση η οποία γίνεται από όλα τα κόμματα, το ξαναλέω, το είπα ξανά και στην δεύτερη Επιτροπή. Είναι πάρα πολύ σημαντικό να καταλάβουμε ότι την εντοπιότητα, τα μόρια της εντοπιότητας, θα τα αξιοποιήσουν αυτοί που δηλώνουν, μέσω της ΑΑΔΕ, τη μόνιμη κατοικία τους στον τόπο. Δεν είναι εκείνοι οι οποίοι θα θέλανε να μετακομίσουν σε έναν άλλο τόπο από αυτόν που κατοικούν. Και αυτοί έχουν τη δέσμευση παραμονής. Άρα, αυτά τα οποία λέγονται στις Επιτροπές θεωρώ ότι είναι λίγο παραπάνω παραπλανητικά, διότι όταν λένε ότι, μα θα αναγκάσω κάποιον να μείνει δέκα χρόνια στον ίδιο τόπο, η απάντηση είναι ότι είναι ο τόπος του κι εκεί μένει. Άρα, δεν καταλαβαίνω πού είναι η ομηρία.

Τρίτο κομμάτι. Χαίρομαι πολύ που η ΝΕΑ ΑΡΙΣΤΕΡΑ με τον ΣΥΡΙΖΑ έχει την ίδια κοσμοθεωρία, ότι, δηλαδή, είναι ατομική ευθύνη - και αυτό είναι και κακό - το να αποφασίζει ο υποψήφιος που θέλει να αιτηθεί. Αυτό είναι ακατανόητο. Θεωρούμε και φορτίζουμε αρνητικά το ότι ο άνθρωπος ο οποίος θέλει να διοριστεί στο δημόσιο θα επιλέξει σε ποιες θέσεις είναι να διοριστεί; Είναι λίγο παράλογο αυτό και δεν καταλαβαίνω για ποιο λόγο λέμε ότι επιβαρύνουμε την ατομική ευθύνη και ότι αυτό είναι ένα ζήτημα το οποίο δεν επιλύει το νομοσχέδιο. Δεν γίνεται κατανοητό αυτό.

Βεβαίως, να περάσω στο θέμα του μπόνους για τα λεγόμενα του ΣΥΡΙΖΑ. Να πω το εξής, ότι μέσα σε αυτό το πλούσιο, λοιπόν, νομοθετικό έργο του ΣΥΡΙΖΑ για τα 5 νομοσχέδια, ένα κάθε χρόνο διακυβέρνησης, θεσμοθετήθηκε ένα σύστημα αξιολόγησης το οποίο οδήγησε στο καταπληκτικό αποτέλεσμα του 97% των υπαλλήλων να είναι άριστοι και πολύ επαρκείς. Πραγματικά, γι’ αυτό θα ήθελα να μας ενημερώσουν αν είναι ευχαριστημένοι ή όχι με αυτό το αποτέλεσμα, δεδομένου του ότι η κοινωνία μάλλον δεν ήταν και είχε «γκρίνιες» για την εξυπηρέτηση.

Το αν είναι αποτυχημένη η εφαρμογή του ν. 4940 με 120 χιλιάδες σχέδια ανάπτυξης των υπαλλήλων, με 250.000 εκπαιδεύσεις αυτή τη στιγμή στο ΕΚΔΔΑ, με 155.000 στόχους το πρώτο έτος εφαρμογής της στοχοθεσίας και το δεύτερο 188 χιλιάδες στόχους, πραγματικά θα ήθελα να μου εξηγήσετε πως ήταν επιτυχημένη η δικιά σας αξιολόγηση με το αποτέλεσμα του 97% των αρίστων και σε συνδυασμό με τη μεταβατική ρύθμισή σας που έλεγε ότι, ναι μεν λαμβάνω υπόψη το κριτήριο της στοχοθεσίας, αλλά μέχρι να γίνει η στοχοθεσία δεν το λαμβάνω υπόψη και άρα δεν έγινε ποτέ στοχοθεσία.

Άρα, αυτό, όπως καταλαβαίνετε, είναι αντιφατικό και καλό θα ήταν να είναι ξεκάθαρο σε όλους. Η πρώτη φορά που τέθηκε στοχοθεσία συντεταγμένα στο δημόσιο ήταν το πρώτο έτος εφαρμογής του ν. 4940, δηλαδή, το 2023. Και συνεχίζουμε με πολύ συγκεκριμένο τρόπο, με ηλεκτρονική πλατφόρμα, με συγκεκριμένη βοήθεια από Τεχνητή Νοημοσύνη και με όλο το δημόσιο να μπορεί να επιτύχει αυτή την διαδικασία η οποία πραγματικά ήταν πρωτόγνωρη για εκείνη.

Το ζήτημα των έμπιστων της Κυβέρνησης. Δεν καταλαβαίνω πώς επικαλούμαστε έμπιστους της Κυβέρνησης τους Προϊσταμένους Γενικών Διευθύνσεων του Υπουργείου Εσωτερικών και του Υπουργείου Οικονομικών. Πραγματικά, θεωρώ ότι θίγονται αυτοί οι άνθρωποι. Δηλαδή, δεν καταλαβαίνω γιατί κάποιος σε μια θέση ευθύνης ex officio θεωρείται έμπιστος της Κυβέρνησης. Πραγματικά, μου είναι ακατανόητο.

Σε ό,τι αφορά την επιβράβευση της ομάδας, προφανώς, δεν έχει γίνει αντιληπτός ο τρόπος με τον οποίο δουλεύει ο ν.4940 και, βεβαίως, δεν έχει γίνει καλή ανάγνωση του νομοσχεδίου. Μου κάνει ιδιαίτερη εντύπωση, γιατί υπάρχει όλη αυτή η συμβουλευτική δυνατότητα από το Διοικητικό Επιμελητήριο και πραγματικά εντυπωσιάζομαι από την έλλειψη κατανόησης. Είναι ακριβώς στην αντίθετη κατεύθυνση αυτό. Ο Προϊστάμενος θέτει τους στόχους κινητροδοτεί την ομάδα και φυσικά, όποιος ακολουθήσει από την ομάδα θα επιβραβευθεί. Δεν είναι ατομική επιβράβευση, έτσι όπως το έχετε αντιληφθεί.

Επίσης, το κομμάτι των μη αντικειμενικών κριτηρίων, θα ήθελα να ενημερώσω ότι - Απαντώ και στην Ειδική Αγορήτρια της Κ.Ο. «Πλεύση Ελευθερίας – Ζωή Κωνσταντοπούλου» - δεν ξέρω πραγματικά εάν κάποιος από το κόμμα της Αντιπολίτευσης θα είχε το θάρρος να θεσμοθετήσει μέσα στο κείμενο του νόμου, και όχι σε μία Υπουργική Απόφαση που ο Υπουργός κατά το δοκούν θα αλλάζει μονίμως το goalpost, συγκεκριμένους μαθηματικούς τύπους για τον απόλυτο υπολογισμό της επιβράβευσης.

Είπατε, κυρία Χρηστίδου, κάποια αριθμητικά στοιχεία στην προηγούμενη συνεδρίαση που δεν βγάζουν νόημα. Να βοηθήσω όσο μπορώ περισσότερο. Ακούστηκαν και από τον εκπρόσωπο του Διοικητικού Επιμελητηρίου και θέλω να είναι ξεκάθαρο ποιο είναι ότι το πεδίο εφαρμογής του συγκεκριμένου νομοθετήματος. Από τους 593.000 δημοσίους υπαλλήλους τακτικό προσωπικό, μόνιμους και με σχέση Ιδιωτικού Δικαίου Αορίστου Χρόνου εργασίας, να πω ότι από αυτό φυσικά εξαιρείται το κομμάτι των ενστόλων και των Σωμάτων Ασφαλείας, εξαιρούνται οι εκπαιδευτικοί γιατί έχουν δικά τους συστήματα αξιολόγησης και στοχοθεσίας και άρα, επί της ουσίας, έχουμε ένα νούμερο κοντά στις 200.000 που σχετίζονται με το μπόνους. Άρα, ο πρόχειρος υπολογισμός που κάνετε και ξαφνικά διαιρέσατε τα 40 εκατομμύρια ευρώ με τις παραπάνω από 300.000 υπαλλήλους και τα λοιπά και καταλήγουν σε 300 ευρώ, αυτό δεν υπάρχει.

Και γιατί δεν υπάρχει; Γιατί εμείς θέλουμε η επιβράβευση να είναι επιβράβευση και όχι επιδοματική πολιτική κατά τη συνήθη τακτική του ΣΥΡΙΖΑ.

Για ποιο λόγο το λέω αυτό; Μέσα στο νομοσχέδιο αναφέρεται ρητά ότι καθορίζεται ετησίως το κατώφλι το οποίο μπορεί κάποιος να πάρει μπόνους. Άρα, δεν θα μπορούσαμε επ’ ουδενί να πούμε ότι θα βάλουμε 300 ευρώ για να πάρουν όλοι οι δημόσιοι υπάλληλοι, γιατί είναι τελείως διαφορετική η φιλοσοφία που διέπει πραγματικά αυτό το νομοσχέδιο. Άρα, θα είναι ένα κανονικό μπόνους. Θα είναι επί της ουσίας το 15% του ετήσιου βασικού μισθού. Αντιλαμβάνεστε ότι θα είναι αρκετά χρήματα για τους ανθρώπους οι οποίοι αξίζουν να το πάρουν. Άρα, σε ό,τι αφορά τώρα το μοντέλο, νομίζω ότι όποιος παρακολουθεί τα πεπραγμένα του Υπουργείου τα τελευταία πέντε χρόνια καταλαβαίνει ότι συμβαίνει μια κοσμογονία η οποία, προφανώς, μπορεί να μη μας βρίσκει όλους σύμφωνους, αλλά σε κάθε περίπτωση κανείς δεν μπορεί να μας κατηγορήσει για αδράνεια, κάτι το οποίο μπορώ να ισχυριστώ για την προηγούμενη πενταετία.

Το ΠΑΣΟΚ. Το ΠΑΣΟΚ τι μας είπε; Ότι δεν έχουμε καλή νομοθέτηση. Τώρα, δεν καταλαβαίνω τι εννοεί, ο κ. Χρηστίδης, με την έννοια του πολυνομοσχεδίου. Τέλος πάντων οι άνθρωποι που έχουν μία κοινοβουλευτική εμπειρία, τα πολυνομοσχέδια είναι άλλο πράγμα. Είναι πολλές διατάξεις, πολλών Υπουργείων και τα λοιπά. Τώρα, να μας μιλάνε όλοι οι υπόλοιποι για την καλή νομοθέτηση, που νομοθετήθηκαν στην προηγούμενη Κοινοβουλευτική Περίοδο, εννοώ επί ΣΥΡΙΖΑ, με βουλευτικές εκπρόθεσμες τροπολογίες ίδρυση ολόκληρων Πανεπιστημιακών Τμημάτων, εντυπωσιάζομαι με που λέει, ο κ. Χρηστίδης, ότι αυτό δεν είναι καλή νομοθέτηση. Που έχει επί της ουσίας τρία κεφάλαια απολύτως συντεταγμένα, όλα είναι του Υπουργείου Εσωτερικών, με τελείως ξεχωριστή επεξεργασία. Επομένως, δεν καταλαβαίνω πραγματικά τα σχόλια περί καλής νομοθέτησης.

Ελπίζω να γίνεται αντιληπτή η όλη προσπάθεια που γίνεται από την Κυβέρνηση, ακριβώς για να υπάρχει διαφάνεια σε όλες τις δράσεις μας. Και επειδή μιλάμε για καλή νομοθέτηση να πω, κύριε Πρόεδρε, ότι έως την Δευτέρα θα κατατεθούν οι νομοτεχνικές μας στην Επιτροπή, προκειμένου να έχουν τη δυνατότητα όλοι οι βουλευτές να δουν τι ακριβώς υιοθετούμε και διορθώνουμε. Να πω ότι κεντρική αλλαγή εδώ πέρα, στις νομοτεχνικές, είναι η συζήτηση που έγινε για το ειδικό επιστημονικό προσωπικό μέσα στην ακρόαση των φορέων και έχουμε αποτυπώσει ακριβώς αυτό το ζητούμενο. Θα τα καταθέσουμε πριν την Ολομέλεια, προκειμένου να είναι ενήμερο το σώμα.

Από κει και πέρα, σε ό,τι αφορά το ΑΣΕΠ και το ΠΑΣΟΚ. Καλό θα ήταν να σταματήσει το ΠΑΣΟΚ να επαφίεται στις δάφνες του Αναστάσιου Πεπονή, γιατί έχουν περάσει 30 χρόνια από την ίδρυση του ΑΣΕΠ και δεν έχει κατατεθεί μισή νεωτερική πρόταση από αυτό και φαίνεται από την δράση του σε όλα τα υπόλοιπα νεωτερικά νομοθετήματα που δεν τολμάει να ψηφίσει. Τα παίρνει η Κυβέρνηση Κυριάκου Μητσοτάκη. Υπενθυμίζω, πρόσφατα, το ζήτημα των πανεπιστημίων. Άρα θα θέλαμε πολύ να ακούσουμε προτάσεις από τους κληρονόμους του Αναστάσιου Πεπονή, αλλά δεν έχουμε ακούσει καμία. Ακούγαμε τώρα για τα ιδιωτικά συμφέροντα, εδώ, τον κύριο Χρηστίδη. Δεν καταλαβαίνω από που του προέκυψε, από το νομοθέτημα, αυτό.

Σε ό,τι αφορά την εξαίρεση των συμβασιούχων από το μπόνους. Θέλει να μας πει ότι από τους 80.000 που είναι οι ορισμένου χρόνου στο δημόσιο οι 593.000 κάθονται και τη δουλειά την βγάζουν οι συμβασιούχοι. Πραγματικά να μας πει εάν θεωρεί ότι οι 593.000 κάθονται και είναι τεμπέληδες.

Λοιπόν, το επόμενο είναι το αν εμείς θα αναμένουμε να διαχειριστούμε πελατειακά τη δεξαμενή των επιτυχόντων της 2Γ. Εδώ, πραγματικά, λυπάμαι που δεν ήταν στην συνεδρίαση της ακρόασης των φορέων ο κύριος Χρηστίδης και δεν άκουσε. Είπα το συγκεκριμένο χρονοδιάγραμμα απορρόφησης, με συγκεκριμένα στοιχεία και συγκεκριμένους αριθμούς, προκειμένου να είμαστε απολύτως διαυγείς και διαφανείς για τις διαδικασίες και του πότε θα γίνουν οι προσλήψεις και πόσες είναι αυτές. Θα τον παρακαλούσαν να δει λίγο τα πρακτικά της δεύτερης συνεδρίασης μας.

Να κλείσω, λιγάκι, για την Επιτροπή. Η Επιτροπή είναι 20 μέλη, λέει ο κύριος Χρηστίδης. Εμείς, πάντως, τα μετράμε 9. Καλό θα ήταν, λίγο, στην αριθμητική να συμβαδίσουμε, γιατί δεν μου βγαίνει.

Σε ό,τι αφορά τους ελεγκτές που είπε. Ξαναλέω και πάλι και απαντώ και στον εκπρόσωπο, νομίζω, των Σπαρτιατών που το έθεσε, αν δεν κάνω λάθος, εμάς δεν μας έπιασε προβληματισμός τώρα, μας έχει πιάσει προβληματισμός από καιρό και γι’ αυτό το λόγο έχουμε δώσει πάνω από 150 προσλήψεις στην Υπηρεσία Πολιτικής Αεροπορίας και αυτή τη στιγμή προσπαθούμε να βρούμε λύση για το ζήτημα του καταλληλότερου τρόπου στελέχωσης. Άρα και σταθερή ροή προσλήψεων έχουμε δώσει στην ΥΠΑ και τώρα θεσμοθετούμε και ένα πολύ συγκεκριμένο τρόπο πρόσληψης ούτως ώστε να είναι όντως ο καταλληλότερος για να επιλεχθούν οι καλύτεροι δυνατοί ελεγκτές μας.

Ζήτημα κρίσεων προϊσταμένων. Εδώ, γιατί το έθεσε και η εκπρόσωπος της Πλεύσης Ελευθερίας και θέλω να είμαστε όλοι ξεκάθαροι, είναι το εξής. Ο νόμος ο οποίος υπάρχει αυτή τη στιγμή σε λειτουργία είναι ο ν. 4369, δηλαδή, του ΣΥΡΙΖΑ, με κάποιες βελτιώσεις του 2020 που κάναμε αποδεκτές, ως Υπουργείο, εισηγήσεις του ΑΣΕΠ, καθώς επίσης και εισηγήσεις της υπηρεσίας μας, για σημειακές παρεμβάσεις στο νομοθέτημα προκειμένου να βελτιωθεί η όποια συνθήκη υπήρχε και παρατηρήθηκε για 3 - 4 χρόνια που είχε λειτουργήσει το σύστημα.

Όπως θα δείτε, επειδή στη σύνθεση των επιτροπών είναι το ΑΣΕΠ μέσα κυρίαρχο, θέλω να καταλάβετε ότι όλα αυτά που κάνουμε τώρα εδώ για τις προσλήψεις σχετίζονται απολύτως και με τη λειτουργία του ΑΣΕΠ και την εμπλοκή του σε λοιπές διαδικασίες επιλογής στελεχών. Για εμάς, λοιπόν, είναι πάρα πολύ κρίσιμο να είναι ξεκάθαρο το τοπίο ότι δεν μπορούμε να συνεχίσουμε με ένα σύστημα επιλογής προϊσταμένων που το ίδιο το ΑΣΕΠ σε έρευνά του, σε μελέτη που κατέθεσε και στην πολιτική ηγεσία και νομίζω την ξέρουν όλα τα κόμματα, λέει ότι το συγκεκριμένο σύστημα που θεσμοθετήθηκε επί ΣΥΡΙΖΑ για να κάνει ένα κύκλο διαδικασίας επιλογής, από προϊσταμένους γενικών διευθύνσεων μέχρι τμημάτων, παίρνει 7 χρόνια. Δεν είμαι σίγουρη, δηλαδή, ότι αυτό είναι το αποτελεσματικότερο.

Άρα, για αυτό τον λόγο, θα πρέπει να το αλλάξουμε και αυτό.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** *(ομιλεί εκτός μικροφώνου)*

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Γιατί δώσαμε μια ευκαιρία στο σύστημα, σας ξαναλέω, με σημειακές παρεμβάσεις, με οδηγίες της υπηρεσίας και του ΑΣΕΠ, μήπως «τσούλαγε», αλλά όταν έχει σφάλμα από την αρχή το θέμα δεν τσουλάει.

Επομένως, να τελειώσω με το με το ζήτημα του ΠΑΣΟΚ, να πω ότι μια ωραία νεωτερική ιδέα και στην κατεύθυνση της ενίσχυσης ήτανε ο νόμος για την επιλογή στελεχών στο δημόσιο. Ήρθε η Κυβέρνηση Μητσοτάκη και είπε «οι επικεφαλής των φορέων, θέλω να επιλέγονται με μια διαφανή διαδικασία, μέσω μέσω του ΑΣΕΠ». Δεν το ψήφισε το ΠΑΣΟΚ, άρα θέλω να πω ότι αντιλαμβάνεστε δεν είμαι σίγουρη ότι είμαστε σε μια φάση υιοθέτησης θετικών ρυθμίσεων.

Στο ΚΚΕ, να πω το εξής. Χαίρομαι πολύ που αναγνωρίζετε το κομμάτι και της απορρόφησης της βούλησης. Υπενθυμίζω ότι η διάταξη αρχική του 4765 έλεγε κάθε 2 χρόνια γίνεται διαγωνισμός. Εμείς τι αποφασίσαμε; 4 προγραμματισμούς προσλήψεων να τους απορροφήσουμε από τη συγκεκριμένη δεξαμενή. Άρα, ο προγραμματισμός του 2022, 2023 του 2024 και 2025 θα απορροφηθούν από τη συγκεκριμένη δεξαμενή και χαίρομαι που θα το υπερψηφίσει το Κομμουνιστικό Κόμμα.

Από κει και πέρα, για το ζήτημα της υποστελέχωσης. Το ζήτημα της υποστελέχωσης το αντιμετωπίζουμε με τον ενδεδειγμένο τρόπο, δηλαδή δίνοντας προσλήψεις. Είπα στην προηγούμενη συνεδρίαση ότι έχουμε δώσει 110.000 προσλήψεις στους τελευταίους 6 προγραμματισμούς. Άρα, θέλω να πω ότι το αντιμετωπίζουμε με τον ενδεδειγμένο τρόπο. Δεν θα μπορούσε να είναι αντικείμενο ενός νομοσχεδίου η πρόσληψη προσωπικού. Εδώ παρεμβαίνουμε στα σημεία, προκειμένου να είναι γρήγορη η απορρόφηση του προσωπικού.

Σε ό,τι αφορά τα ΑμεΑ, χαίρομαι που αναγνωρίζεται η θετική διάθεσή μας και είναι βέβαιο ότι θα φροντίσουμε να εισάγουμε και άλλες τέτοιου είδους ρυθμίσεις προκειμένου να αντιμετωπίσουμε τα ζητήματα των ανθρώπων με αναπηρία με απόλυτο σεβασμό και με απόλυτη συμπερίληψη.

Σε ό, τι αφορά τα σχόλια περί του μπόνους και του υψηλής απόδοσης προσωπικού και τα λοιπά, εμείς θεωρούμε ότι ο υπάλληλος είναι ένα ζωντανό κύτταρο μέσα στη δημόσια υπηρεσία και μπορεί να συνεισφέρει εφόσον κινητροδοτηθεί, εκτός αν θεωρούμε ότι οι υπάλληλοι θα πρέπει να είναι άβουλα όντα και εντολολήπτες των πολιτικών και των υπηρεσιακών ηγεσιών. Άρα, θέλω να πω ότι εμείς δίνουμε ουσιαστική σημασία και θέλουμε να είναι συνεργατικοί και να μπορούν να συνεισφέρουν όσο το δυνατόν περισσότερο.

Να πω για δύο ερωτήσεις που τέθηκαν. Το ζήτημα της αλλαγής των όρων της προκήρυξης. Αυτό δεν υπάρχει. Δηλαδή, έγινε μια πρόσκληση εκδήλωσης ενδιαφέροντος ποιοι ενδιαφέρονται να διοριστούν στο δημόσιο σε αυτές τις ειδικότητες, έγινε ένας διαγωνισμός και μετά υπάρχει μια διακριτή διαδικασία προκηρύξεων, οι οποίες μπορεί να είναι και 2 και 3 και 4, άρα δεν καταλαβαίνω για ποιο λόγο μιλάμε για αλλαγή των όρων της προκήρυξης, δεδομένου ότι δεν υπάρχει προκήρυξη αυτή τη στιγμή. Άρα, δεν αλλάζουμε καμία απολύτως διαδικασία.

Δεύτερο, απαντώ στην εκπρόσωπο της Πλεύσης Ελευθερίας, η στοχοθεσία, η εγκύκλιος που έχει βγει για 31/12 είναι για την αναθεώρηση των στόχων και θα ήθελα να το ξεκαθαρίσω αυτό και όχι για την θέση των στόχων.

Σε ό,τι αφορά αυτό το οποίο ερωτηθήκαμε για το ζήτημα της ΔΕΘ-HELEXPO από τους Σπαρτιάτες, είναι νομίζω ξεκάθαρη σε όλους η διάθεση νεωτερικής προσέγγισης για τα ζητήματα του διαγωνισμού του ΑΣΕΠ, άρα από τη στιγμή που θέλουμε να κάνουμε ένα γραπτό διαγωνισμό πλήρως ηλεκτρονικό, αντιλαμβάνεστε ότι χρειαζόμαστε χώρους που έχουν την υποδομή να φιλοξενήσουν μια τέτοιου είδους εξέταση. Άρα, δεδομένου ότι μας ενδιαφέρει και να μην ταλαιπωρούνται οι πολίτες, η Βόρεια Ελλάδα θα μπορούσε να εξυπηρετηθεί κάλλιστα από το κομμάτι της ΔΕΘ-HELEXPO. Αυτή είναι η συλλογιστική πίσω από τη ρύθμιση.

Δεν αντιμετωπίζουμε φυσικά -το είπα και πριν- τους υπαλλήλους ως τεμπέληδες. Το ακριβώς αντίθετο κάνουμε εδώ.

Κλείνοντας, θα ήθελα να πω ότι το ζήτημα της προσωπικής διαφοράς είναι ζήτημα του Υπουργείου Οικονομικών. Θα μεταφέρω όλα τα σχετικά, προκειμένου να τύχουν επεξεργασίας από το Υπουργείο Οικονομικών, είναι απόλυτη αρμοδιότητά τους.

Επομένως, καλώ όλους να υπερψηφίσουν αυτό το νομοσχέδιο για έξι βασικούς λόγους. Πρώτον, γιατί όλη η προσπάθεια που γίνεται είναι να συντμήσουμε όλους τους χρόνους για ένα έτος υλοποίησης, μέσα στο έτος να γίνεται η υλοποίηση των προσλήψεων, δεύτερον, για την ενίσχυση των ατόμων με αναπηρία, τρίτον, για την ενίσχυση της τοπικής κοινωνίας μέσω της αυξημένης μοριοδότησης για την εντοπιότητα.

Έχω κρατήσει, κυρία Αραμπατζή, την πρότασή σας, θα τη συζητήσουμε με τον Υπουργό.

Τέταρτον, το μπόνους, γιατί επιβραβεύει όσους πραγματικά το αξίζουν, πέμπτον, για τη συνυπηρέτηση και τη συνένωση οικογενειών, οι οποίες έχουν τα θέματα επανένωσής τους λόγω των μεταθέσεων τους και, έκτον, βεβαίως, την ενίσχυση των κρίσιμων τομέων της δημόσιας διοίκησης, όπως αυτό είναι οι ΥΠΑ και με αυτές τις ρυθμίσεις θεωρώ ότι το ενισχύουμε ουσιαστικά.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Κυρίες και κύριοι συνάδελφοι, στο σημείο αυτό ολοκληρώθηκε η επεξεργασία και η εξέταση του σχεδίου νόμου του Υπουργείου Εσωτερικών, με τίτλο «Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής.

Ο Εισηγητής της Πλειοψηφίας, κ. Περικλής Μαντάς, ψήφισε «υπέρ».

Η Εισηγήτρια της Μειοψηφίας, κ. Ραλλία Χρηστίδου, δήλωσε «επιφύλαξη».

Ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Παύλος Χρηστίδης, δήλωσε «επιφύλαξη».

Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Ιωάννης Δελής, ψήφισε «κατά».

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Γραμμένος, δήλωσε «επιφύλαξη».

Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Δημήτριος Τζανακόπουλος, ψήφισε «κατά».

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ”ΝΙΚΗ”», κ. Γεώργιος Ρούντας, δήλωσε «επιφύλαξη».

Η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ-ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου, δήλωσε «επιφύλαξη».

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Πέτρος Δημητριάδης, δήλωσε «επιφύλαξη».

Στο σημείο αυτό, ερωτάται η Επιτροπή: Γίνονται δεκτά τα άρθρα 1 έως και 66 του σχεδίου νόμου;

Τα άρθρα 1 έως 66 του σχεδίου νόμου γίνονται δεκτά, ως έχουν, κατά πλειοψηφία.

Ερωτάται η Επιτροπή: Γίνεται δεκτό το ακροτελεύτιο άρθρο;

Γίνεται δεκτό και το ακροτελεύτιο άρθρο.

Ερωτάται η Επιτροπή εάν το σχέδιο νόμου γίνεται δεκτό στο σύνολό του.

Δεκτό, κατά πλειοψηφία.

Συνεπώς, το σχέδιο νόμου του Υπουργείου Εσωτερικών «Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης» γίνεται δεκτό, επί της αρχής, επί των άρθρων και στο σύνολό του, ως έχει, κατά πλειοψηφία.

Σας ευχαριστώ πολύ και καλό μεσημέρι.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία. Αραμπατζή Φωτεινή, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών, (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Χρηστίδου Ραλλία, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Κομνηνάκα Μαρία, Κτενά Αφροδίτη, Χήτας Κωνσταντίνος, Ηλιόπουλος Αθανάσιος (Νάσος), Βρεττός Νικόλαος και Μπαράν Μπουρχάν.

Τέλος και περί ώρα 12.10’ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑΛΑΜΠΟΣ ΑΘΑΝΑΣΙΟΥ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**